title: Arvi A. Karisto

text: Kariston vanhemmat olivat leipurimestari Karl Henrik Karlsson ja Amanda Ojala. Hän kävi kuusi luokkaa kansakoulua ja ryhtyi sitten leipurinoppilaaksi. Karisto perusti vuonna 1900 yhdessä August Bomanin kanssa "Kustannusliike Boman & Karlssonin" ja toimi sen johtajana. Boman myi osuutensa 1907 ja yhtiö sai nimen "Arvi A. Kariston kustannusliike". Vuonna 1917 kustannusliikkeestä sekä Kariston perustamista sitomosta ja kirjekuoritehtaasta muodostettiin Arvi A. Karisto Oy -niminen osakeyhtiö. Karisto toimi yhtiön toimitusjohtajana kuolemaansa saakka 1958. Hän sai kauppaneuvoksen arvonimen 1929.


title: Arvi A. Karisto

text: Kokoomuslainen Karisto oli presidentin valitsijamiehenä vuosien 1925, 1931, 1937, 1940, 1943, 1950 ja 1956 presidentinvaaleissa. Hän oli myös Hämeenlinnan kaupunginvaltuuston jäsen 1911–1958 ja kaupungin hallituksen jäsenenä 1930–1958.


title: Arvi A. Karisto

text:
Nimimerkillä "A.":
Nimimerkillä "Arvi K.":
Nimimerkillä "Santeri Saarto":
Nimellä "Arvi A. Karisto":


title: Arvi A. Karisto

text:
Nimellä "Arvi A. Karlsson":
Nimellä "A. A. Karlsson":


title: Eric Stoltz

text: Eric Cameron Stoltz (s. 30. syyskuuta 1961) on yhdysvaltalainen näyttelijä ja ohjaaja. Hän syntyi Kaliforniassa ja keskeytti opintonsa Etelä-Kalifornian yliopistossa.


title: Eric Stoltz

text: Stoltz on Actors' Studion jäsen, kasvissyöjä ja naimaton. Hänellä on ollut merkittäviä rooleja muiden muassa elokuvissa "Kärpänen II" (1989), "Unelmien tanssi" (1992), "Killing Zoe" (1994), "Pulp Fiction – tarinoita väkivallasta" (1994), "Onni puuttuu peliin" (1995) ja "Perhosvaikutus" (2004).


title: Eric Stoltz

text: Stoltz oli vuonna 1986 ehdolla Golden Globen ja vuonna 2002 Emmy-palkinnon saajaksi.


title: Pertti Jaakkola

text: Pertti Juhani Jaakkola (30. maaliskuuta 1929 Jyväskylä – 29. maaliskuuta 2010) oli suomalainen pesäpalloilija.


title: Pertti Jaakkola

text: Kakkosvaravahtina ja kolmosvaravahtina pelannut "Pete" Jaakkola voitti pesäpallon Suomen mestaruuden Jyväskylän Kirin joukkueessa vuosina 1953, 1956, 1957 ja 1958. Vuonna 1957 hän voitti SM-sarjan lyöjäkuninkuuden ja Pesäpalloliitto (PPL) valitsi hänet vuoden pesäpalloilijaksi. Hän oli PPL:n joukkueen vaihtopelaaja Helsingin 1952 olympialaisissa pelatussa pesäpallon näytösottelussa.


title: Pertti Jaakkola

text: Jaakkola valittiin viisi kertaa Itä–Länsi-otteluun, kaksi kertaa Liitto–Lehdistö-otteluun ja kolme kertaa PPL–TUL-otteluun. Hän toimi Jyväskylän Kirin puheenjohtajana vuosina 1965–1967 ja Jyväskylän Tennisseuran puheenjohtajana vuosina 1965–1975.


title: Taisto Lehto

text: Taisto Lehto (s. 21. marraskuuta 1928 Hollola) on entinen suomalainen pesäpalloilija.


title: Taisto Lehto

text: Kopparina pelannut Lehto voitti pesäpallon Suomen mestaruuden Lahden Mailaveikkojen joukkueessa vuosina 1949–1952. Hän oli PPL:n joukkueen koppari Helsingin 1952 olympialaisissa pelatussa pesäpallon näytösottelussa.


title: Taisto Lehto

text: Lehto pelasi viisi kertaa Itä–Länsi-ottelussa. Hänet tunnettiin lempinimellä "Pesäpallokenttien vinttikoira". Hänen veljensä Tapio Lehto oli kolmiloikan Suomen mestari ja olympiaedustaja.


title: Olga Zavjalova

text: Olga Viktorovna Zavjalova (s. 24. elokuuta 1972) on venäläinen maastohiihtäjä, joka voitti kaksi maailmanmestaruutta.


title: Olga Zavjalova

text: Zavjalova on kilpaili maailmancup-tasolla vuodesta 1993 alkaen vuoteen 2011 asti. 2003 Val di Fiemmen MM-kisoissa hän voitti kultamitalin 30 kilometrin vapaan hiihtotavan kilpailussa ja saavutti pronssia 15 kilometrin perinteisen hiihtotavan kilpailussa, takaa-ajossa sekä viestissä. 2007 Sapporon MM-kisoissa hän voitti kultamitalin 15 kilometrin yhdistelmäkilpailussa ja hopeaa kymmenen kilometrin vapaan kilpailussa.


title: Olga Zavjalova

text: Maailmancupissa Zavjalova on saavuttanut yhden henkilökohtaisen osakilpailuvoiton, 12. helmikuuta 2005 Reit im Winklissä kymmenen kilometrin vapaan hiihtotavan kilpailusta. Henkilökohtaisia palkintokorokesijoituksia hänellä on kaikkiaan 14.


title: Olga Zavjalova

text: Zavjalova ei kilpaillut kaudella 2007–2008, koska odotti toista lastaan.


title: Olga Zavjalova

text: Zavjalova lopetti uransa maastohiihtäjänä vuonna 2011.


title: Kari Rissanen

text: Kari Rissanen (s. 29. elokuuta 1966 Helsinki) on entinen suomalainen jalkapalloilija. Hän oli pelipaikaltaan keskikenttäpelaaja tai keskuspuolustaja.


title: Kari Rissanen

text: Rissanen on Espoon Palloseuran ja Helsingin Jalkapalloklubin kasvatti. Hän pelasi koko Suomen pääsarjauransa pääkaupunkiseudulla lukuun ottamatta yhtä Ilveksessä vietettyä kautta. Kovaotteisena keskikenttäpelaajana tunnetun Rissasen suurimmat saavutukset tulivat HJK:ssa, jossa hän oli seitsemän kauden aikana voittamassa neljää Suomen-mestaruutta ja yhtä SM-pronssia. Finnairin Palloilijoissa hän saavutti pronssia ja Jokereissa hopeaa. Pääsarjauransa Rissanen päätti kaudella 2003 Allianssin väreissä. Pääsarjaotteluita hän pelasi yhteensä 399.


title: Kari Rissanen

text: Ulkomailla Rissanen edusti Singaporessa Geylang Internationalia, Skotlannissa Dunfermlinea sekä Tanskassa Ikastia sekä Ikastin ja Herning Fremadin fuusiona syntynyttä FC Midtjyllandia.


title: Kari Rissanen

text: Rissanen on valittu HJK:n Hall of Fameen ja Veikkausliigan legendaksi.


title: Ariègenajokoira

text: Ariègenajokoira ("Ariégeois") on ajaviin koiriin kuuluva koirarotu. Tämä tasainen, rakastettava, lasten kanssa hyvin toimeentuleva ja muihin koiriin ystävällisesti suhtautuva metsästyskoira on onnistuneesti vaihtanut roolia ajuekoirasta kodin lemmikiksi. Ariègenajokoira on kuitenkin ensisijaisesti metsästyskoira, ja käyttää tilaisuuden tullen hienoa hajuaistiaan ja soinnikasta, kaunista haukkuaan jänisten ja muun pienriistan ajamiseen. Rodun syntypaikka on Lounais-Ranskan Ariège, joten se on tottunut elämään lämpimässä ilmastossa. Vaikka rotu on suhteellisen uusi, se on ulkonäöltään ja toiminnaltaan ikivanhan petit bleu de gascognen kaltainen.


title: Ariègenajokoira

text: Tämä rotu on luultavasti chien d'artoisin ja joko gascognenajokoiran tai gascon saintongeoisin, tai kummankin risteyttämisen tulos. Rotu on hyväksytty vuonna 1912, ja sitä tavataan harvoin Ranskan ulkopuolella.


title: Viljo Niemi

text: Viljo Niemi (s. 9. lokakuuta 1928 Vimpeli) on uransa lopettanut suomalainen pesäpalloilija.


title: Viljo Niemi

text: Vimpelin Vetoa edustanut "Ville" Niemi voitti pesäpallon Suomen mestaruuden vuonna 1960 ja lisäksi useita hopea- ja pronssimitaleita. Pesäpalloliitto (PPL) valitsi hänet vuoden pesäpalloilijaksi vuonna 1954. Hän oli PPL:n joukkueen sieppari Helsingin 1952 olympialaisissa pelatussa pesäpallon näytösottelussa. Itä–Länsi-ottelussa Niemi pelasi seitsemän kertaa.


title: Luettelo Suomessa kuluttajille myytävistä ilotulitetyypeistä

text: Tämä on luettelo Suomessa kuluttajille myytävistä ilotulitteista.


text: Yksinkertaisin ilotulitelaji on pommit, joiden tarkoituksena on vain räjähtää ja tuottaa paukahdus. Molemmista päistään esimerkiksi savella suljetun pahviputken keskellä on ruutia, joka räjähtäessään ja samalla pahviputken rikkoessaan aiheuttaa äänen. Nykyisin pamahtavista paukuista sallitaan vain heikot, kuten papatit. Aiemmin myydyt voimakkaammat paukut, kiinanpommit ja tykinlaukaukset, kiellettiin 1990-luvun puolivälissä. Nykyisinkin saatetaan myydä näillä nimillä kutsuttuja tuotteita, mutta ne ovat heikompia, tai sisältävät muutakin kuin pamahduksen.


text: Pienimpiä Suomessa myytäviä paukkuja ovat noin kahden senttimetrin mittaiset "papatit", joita myydään mattoina. Papattimatossa yksittäiset papatit on sidottu tulilangoistaan yhteen, jolloin ne paukkuvat maassa tiheässä sarjassa. Ennen vuotta 2009 papattien myynti-ikäraja oli 12, mutta uuden lainsäädännön mukainen ikäraja on 18 vuotta.


text: Kiinanpommi on räjähdysvoimaltaan huomattavasti voimakkaampi kuin papatti, mutta tykinlaukausta heikompi.


text: Kiinanpommit jakautuvat pieniin ja suuriin kiinalaisiin. 1990-luvulla isoista kiinalaisista tuli ilotulitekauppiaille halvalla myytävä sisäänheittotuote, joita suurten myyntimäärien vuoksi yleensä alaikäiset käyttivät uudenvuoden jälkeenkin. Kiinanpommeissa käytettiin hienoa mustaruutia, joka oli heikompaa, koska sen palaminen oli hitaampaa kuin nykyisin yleisemmän "flash ruudin" palaminen. Kiinanpommeja ja tykinlaukauksia myytiin viimeisen kerran vuonna 1995.


text: Suihkut ovat usein ylöspäin suppenevan kartion, tulivuoren muotoisia ilotulitteita, jotka suihkuttavat maasta ilmaan efektejä: väriä, kipinöitä, rätinää tai ujellusta. Pyromassan palaessa pahvikuoren sisällä syntyy suuri paine, joka purkautuu pienestä aukosta synnyttäen voimakkaan suihkun. Suihku on yleensä noin 2–4 metriä korkea, ammattilaistulitteissa jopa kymmeniä metrejä. Raketeissa käytetään samaa periaatetta, mutta niissä käytetään mustaa ruutia, ja ne lentävät suihkun aiheuttaman työntövoiman avulla taivaalle.


text: "Padat" koostuvat monesta putkesta, jotka ammutaan sarjaan. Patojen hinnat voivat vaihdella muutamista euroista satoihin euroihin mukaan lukien patalajitelmat. Padat pitää tukea hyvin, jotta ne ei eivät kaadu ja ammu yleisöön tai rakennuksiin päin. Patojen suosio on kasvanut kaikista ilotulitetyypeistä nopeiten ns. yhden sytytyksen taktiikan ansiosta eli yhdellä sytytyksellä mahdollisimman monta ilotulitetta .


text: Ilotulitusraketit koostuvat rakettimoottorista, hyötykuormasta ja vakautinkepistä. Rakettimoottori on pahvinen tai muovinen putkilo, jossa on tiiviiksi puristettua mustaa ruutia. Isommissa rakettimoottoreissa on useimmiten myös savesta tai metallista tehty suutin. Mustan ruudin palaessa syntyy suuri paine, ja palamistuotteet purkautuvat suuttimen kautta työntäen rakettia ylöspäin. Vakautinkeppi pitää raketin suunnan vakaana sen lentäessä, ja sen avulla raketti suunnataan lähetysalustallaan, esimerkiksi lumihangessa. Kun musta ruuti on palanut loppuun, syttyy hyötykuorma, jossa on yleensä värivalopalloja tai muita efektejä. Kuluttajille myytävien rakettien nousukorkeus on noin 50–150 metriä ja halkaisija 1–120 metriä. Rakettien suurin sallittu pyromassamäärä lasketaan 200 grammasta 75 grammaan vuonna 2010.


text: Kissanpieru on nimitys erittäin pienille raketeille. Raketin sisältämän pyromassan määrä on vähäinen, mutta pienen massansa ansiosta se saa usein huomattavan suuren lähtönopeuden ja on yksi suurimmista silmävammojen aiheuttajista. Tukesin ja ilotulitteiden maahantuojien yhteisellä sopimuksella minirakettien maahantuonti lopetettiin vuonna 2005 tulipalojen ja vakavien henkilövammojen takia. Kissanpierut palasivat kuitenkin monilla maahantuojilla myyntiin vuonna 2006.


text: Noitapilli on useimmiten keltaisen värinen ilotulite, joka päästää inisevää ääntä ja lieskoja perästään. Noitapilli on yksi harvoista kädestä ammuttavaksi tarkoitetuista ilotulitteista. Tulilanka sytytetään ja annetaan palaa niin kauan, kunnes pilli alkaa hieman vislata. Sen jälkeen noitapilli heitetään nopeasti, jolloin se vislaa ja pukkaa itseään eteenpäin himmeähkö tulisuihku perässään. Noitapilli kiellettiin ilotulitteiden lakiasetuksen nojalla 2009. Nykyään sitä korvaa "power racerin moottori".


text: Ilmapommi on ilotulite, joka laukaistaan maasta ja joka räjähtää taivaalla muodostaen tähtikuvion. Laukaisemiseen tarvitaan pohjastaan suljettu laukaisuputki, joka voi olla pahvia, muovia tai metallia. Putken pohjalla on ajopanos, joka on yleensä jyvitettyä mustaa ruutia. Ajopanoksen päällä on varsinainen ilmapommi, joka ajopanoksen syttyessä sinkoutuu nopeasti taivaalle. Ilmapommi on yleensä joko sylinterin tai pallon muotoinen. Ilmapommin kuorien on kestettävä laukaisun aiheuttama rasitus, jottei se räjähtäisi putkessa. Jotta ilmapommi räjähtäisi oikealla hetkellä eli yleensä lentoratansa lakipisteessä, siinä on muutaman sekunnin ajan palava viivetulilanka. Viivetulilanka syttyy ajopanoksen syttyessä, palaa ilmapommin lentäessä ja ampuu ilmapommin korkealla. Tähdet tai muut efektit sinkoutuvat taivaalle. Ilmapommissa on usein hajotuspanos, joka levittää tähdet nopeammin laajemmalle alueelle. Pallon muotoisia ilmapommeja käytetään, kun halutaan pallon muotoinen tähtikuvio. Mutta ne eivät ole niin yleisiä kuluttajailotulitteissa.


text: Ilmapommin ampumiseen taivaalle tarvitaan vähemmän ruutia kuin samankokoiseen rakettiin, ja lisäksi sen lentorata voi oikein tuettuna olla ainoastaan suoraan ylöspäin, kun taas raketin lentorata on arvaamattomampi. Näistä syistä ilotulitusnäytöksissä taivaalle ammuttavat tähtikuviot ovat enimmäkseen ilmapommeja, Englanniksi "Aerial shell" Tai yleisemmin "shell". Uusi vuonna 2009 voimaan tullut ilotulitteita koskeva laki kieltää sisäputken halkaisijaltaan alle 28 millimetrin ilmapommit.


text: "Thunder King" on vakiintunut nimitys pienille, halkaisijaltaan noin 18–20 millimetrin ilmapommeille. Niissä on useimmiten sylinterin muotoinen ammus, joka nousee 20 metrin korkeuteen. Thunder kingin pohjassa on musta muovikiekko, joka tukee tulitetta. Tulitteen pohjalla on savea, jonka jälkeen on mustaa ruutia ja efekti.


text: "Roomalainen kynttilä" eli taikakeppi oli suosittu ilotulite. Se ampuu sarjassa värikkäitä valopalloja noin 5–20 metrin korkeuteen. Se toimii ilmapommin periaatteella, mutta siinä on tavallaan monta ilmapommia yhdessä putkessa. Tulilanka kulkee putken suusta pohjalle saakka. Se sytyttää palaessaan ensin väripallon, joka sytyttää alla olevan pienen ajopanoksen, joka sinkoaa palavan väripallon taivaalle. putkipommien välissä on väliaineena sahanpurua tai savea, joka aiheuttaa roomalaiselle kynttilälle ominaisen viiveen tulituksen välissä. Roomalaiset kynttilät aiheuttavat paljon silmävammoja, sillä niitä käytetään usein väärin ampumalla niitä käsistä tai leikkimällä sotaa. Roomalainen kynttilä oli yksi suomalaisten suosikkitulitteista. Sisäputken halkaisijaltaan alle 20 millimetriset roomalaiset kynttilät kiellettiin vuonna 2010 nykyään vastaava tuote on "satatähtinen".


text: "Munakranaatti" on suosittu pienilotulite, joka rätisee maassa. Munakranaatissa on sytytyslanka ja yleensä pallon muotoinen kuori, jonka sisällä on crackling-massaa. Munakranaatista on kehitelty ekologisempi vaihtoehto, ekomunakranaatti. Tässä munakranaatissa vihreät muovikuoret on korvattu kääreellä. Crackling-massassa on fosforia ja rikkiä, jotka palaessaan muodostavat rätisevän paukkeen.


text: Tähtisadetikku on noin kaksikymmentä senttimetriä pitkä metallitikku, joka on osin päällystetty tulenaralla, muun muassa rautajauheesta koostuvalla aineella. Kun tikulla oleva aine sytytetään palamaan, tikku alkaa kipinöidä voimakkaasti. Tähtisadetikkuja käytetään joskus esimerkiksi osana joulukuusen tai jälkiruokien koristelua.


text: Markkinoilla on myytävänä myös värillisiä ja "rätiseviä" tähtisadetikkuja.


text: Joulukuusta 2009 lähtien tähtisadetikkujen myynti-ikäraja on 18 vuotta.


title: Eero Vilevaara

text: Eero Kalevi Vilevaara (14. elokuuta 1928 Kiikala – 14. marraskuuta 2004 Hyvinkää) oli suomalainen pesäpalloilija. Pelipaikaltaan hän oli polttaja.


title: Eero Vilevaara

text: Vilevaara pelasi pesäpallon SM-sarjassa vuosina 1950–1959, 1961 ja 1963. Hän edusti urallaan Loimaan Palloilijoita, Pallo-Tovereita, Ypäjän Yllätystä, Vimpelin Vetoa ja Hyvinkään Tahkoa. Vedon joukkueessa hän saavutti SM-pronssia 1958 ja SM-hopeaa 1959. Hän oli Pesäpalloliiton (PPL) joukkueen vaihtopelaaja Helsingin 1952 olympialaisissa pelatussa pesäpallon näytösottelussa. Itä–Länsi-ottelussa hän pelasi seitsemän kertaa.


title: Eero Vilevaara

text: Pesäpallouransa jälkeen Vilevaara oli mestariluokan keilaaja, ja curlingissa hän voitti Suomen mestaruuden ja toimi Suomen joukkueenjohtajana MM- ja EM-kisoissa. Hän kilpaili myös golfissa ja toimi "Finnish Golf Finland" -lehden päätoimittajana.


title: Eero Vilevaara

text: Vilevaara valmistui maisteriksi Turun yliopistosta 1954. Hän toimi mm. Vimpelin yhteiskoulun historian opettajana ja Hyvinkään Iltalukion rehtorina. Vilevaara oli Hyvinkään kaupunginvaltuuston jäsen vuosina 1968–1972. Hänen veljensä Esko Vilevaara oli myös pesäpalloilija.


title: Eino Kuusi

text: Eino Akseli Kuusi (vuoteen 1905 Granfelt; 19. helmikuuta 1880 Helsinki – 26. toukokuuta 1936 Helsinki) oli suomalainen sosiaalipoliitikko, professori ja ministeri.


title: Eino Kuusi

text: Eino Kuusi kuului Granfelt-aatelissukuun. Hänen vanhempansa olivat kansanvalistaja ja raittiusmies Aksel August Granfelt sekä opettaja ja kirjailija Mandi Granfelt.


title: Eino Kuusi

text: Kuusi pääsi ylioppilaaksi 1898, valmistui filosofian kandidaatiksi 1904 ja väitteli tohtoriksi 1915. Kuusen väitöskirjan aiheena oli silloin Suomessa ajankohtainen talviajan työttömyys, joka vaivasi etenkin suurten kaupunkien ulkotyöväkeä. Kuusi toimi muun muassa Tarton yliopistossa käytännön taloustieteen professorina sekä Yhteiskunnallisessa Korkeakoulussa sosiaalipolitiikan opettajana ja rehtorina. Hän toimi sosiaaliministerinä Cajanderin I hallituksessa 1922. Hän oli hallituksessa ammattiministerinä.


title: Eino Kuusi

text: Eino Kuusi avioitui vuonna 1907 Hanna Bergmanin (1881–1969) kanssa, ja heille syntyi neljä lasta joista yksi oli ulkoministeriön arkistonhoitaja Reino Kuusi. Eino Kuusen veljen Aarne Kuusen poikia olivat kansanrunoudentutkija Matti Kuusi ja yhteiskuntatieteilijä Pekka Kuusi. Hänen toisen veljensä, rovasti ja kirjailija Ilmari Kuusen tytär oli taidemaalari ja graafikko Helmi Kuusi.


title: Konrad Kivekäs

text: Konrad Fredrik Kivekäs (vuoteen 1876 Stenbäck; 12. toukokuuta 1847 Alavus – 20. helmikuuta 1918 Oulu) oli suomalainen toimittaja ja suomenmielinen vaikuttaja.


title: Konrad Kivekäs

text: Kivekkään vanhemmat olivat kirkkoherra Karl Fredrik Stenbäck ja Emilia Ottilia Christina von Essen. Hän kirjoitti ylioppilaaksi vuonna 1867, valmistui filosofian kandidaatiksi vuonna 1873 ja pedagogian kandidaatiksi 1877.


title: Konrad Kivekäs

text: Kivekäs toimi vuosina 1876–1882 Oulun suomalaisessa yksityislyseossa historian, suomen ja ruotsin kielten opettajana. Varsinaisen elämäntyönsä Kivekäs kuitenkin teki sanomalehtialalla. Jo vuodesta 1874 hän oli ollut pari vuotta aputoimittajana Uusi Suometar -lehdessä. Oulussa hän oli ensin "Oulun Wiikko-Sanomia" -lehden toimittajana, mutta perusti vuonna 1877 oman sanomalehden "Kaiun." Kivekäs oli Kaiun toimittajana ja kustantajana vuoteen 1905 asti. Hän oli hyvin suomenmielinen ja Kaiku-lehteä pidettiin liian radikaalina. Kivekäs saikin painokanteen ja vankeustuomion ja joutui lopulta luopumaan lehdestään ensimmäisen sortokauden aikaisen painostuksen takia.


title: Konrad Kivekäs

text: Kaiusta luopumisen jälkeen Kivekäs sekä suomensi teoksia että kirjoitti itsekin muun muassa elämäkerrat George Washingtonista ja Oliver Cromwellista.


title: Konrad Kivekäs

text: Vuodesta 1894 vuoteen 1901 Kivekäs oli toiminut Oulun kaupungin köyhäinhoitolautakunnan esimiehenä, jolloin hän otti ensimmäisenä Suomessa käyttöön niin sanotun Eberfeldin eli kaitsijajärjestelmän. Kivekkään puoliso vuodesta 1877 oli Erika Herminia Durchman (k. 1925). Hänen veljensä oli poliitikkona tunnettu asianajaja Lauri Kivekäs, näyttelijä Ida Aalbergin puoliso. Toinen veli, Josef Stenbäck, tuli puolestaan tunnetuksi arkkitehtina.


title: Eero Vuorio (pesäpalloilija)

text: Eero Alpo Aleksanteri Vuorio (9. heinäkuuta 1925 Vehkalahti – 29. syyskuuta 2006 Hamina) oli suomalainen pesäpalloilija.


title: Eero Vuorio (pesäpalloilija)

text: Vuorio voitti pesäpallon Suomen mestaruuden Haminan Palloilijoiden joukkueessa vuosina 1947, 1948, 1954 ja 1955. Hän oli Pesäpalloliiton (PPL) joukkueen kakkosvaravahti Helsingin 1952 olympialaisissa pelatussa pesäpallon näytösottelussa. Hän pelasi kolme kertaa Itä–Länsi-ottelussa ja kaksi kertaa PPL–TUL-ottelussa.


title: Onni Sallinen

text: Onni Eemeli Sallinen (23. syyskuuta 1920 Kiihtelysvaara – 25. toukokuuta 1978 Porvoo) oli suomalainen pesäpalloilija.


title: Onni Sallinen

text: Työväen Mailapoikia edustanut Sallinen oli TUL:n joukkueen sieppari Helsingin 1952 olympialaisissa pelatussa pesäpallon näytösottelussa. Hän oli yksi neljästä urheilijasta, jotka kuljettivat olympiatulen Helsingin olympiastadionin torniin kisojen avajaisissa.


title: Erik Johnsen

text: Erik Johnsen (s. 4. heinäkuuta 1965) on entinen norjalainen mäkihyppääjä, joka kilpaili maailmancup-tasolla vuosina 1987–1991.


title: Erik Johnsen

text: Johnsen saavutti Matti Nykäsen jälkeen hopeaa suurmäen kilpailussa Calgaryn olympialaisissa 1988. Hän kuului samoissa kisoissa myös Norjan joukkueeseen, joka sai Suomen ja Jugoslavian jälkeen pronssia joukkuemäen kilpailussa. Joukkueessa hyppäsivät hänen lisäkseen Ole Christian Eidhammer, Jon Inge Kjørum ja Ole Gunnar Fidjestøl. Normaalimäen kilpailussa sijoitus 41.


title: Erik Johnsen

text: Johnsen sijoittui maailmancupin kokonaiskilpailussa seitsemänneksi kaudella 1987–1988. Hän voitti Meldalin ja Oslon suurmäen kilpailut, oli toinen St. Moritzin normaalimäessä sekä kolmas Lahdessa niin normaali- kuin suurmäessäkin.


title: Erik Johnsen

text: Johnsen sijoittui viimeisen kerran maailmancup-kisan kärkikolmikkoon oltuaan toinen Thunder Bayn suurmäessä joulukuussa 1988. Lahden MM-kilpailuissa 1989 hän oli suurmäessä kymmenes ja normaalimäessä 37.


title: Earl Bellamy

text: Earl Davis Bellamy (11. maaliskuuta 1917 – 30. marraskuuta 2003) oli yhdysvaltalainen elokuvaohjaaja.


title: Earl Bellamy

text: Minneapolisissa, Minnesotassa syntyneellä Bellamylla on isänsä puolelta skotlantilaisia ja äitinsä puolelta walesilaisia sukujuuria. Hän kuoli sydäninfarktiin Albuquerquessa 86-vuotiaana.


title: Earl Bellamy

text: Bellamyn elokuvien joukossa ovat "Väkivallan laki" (1975) ja "Hurja takaa-ajo" (1978). Hän teki huomattavaa työtä myös televisiossa muiden muassa sarjoissa "The Lone Ranger", "Me hirviöt" ja "V".


title: Earl Bellamy

text: Ohjaaja meni vuonna 1977 naimisiin Gail Bellamyn kanssa. Parille syntyi kolme lasta.


title: Paavo Reiju

text: Paavo Antero Reiju (23. tammikuuta 1930 Jyväskylä – 14. maaliskuuta 1967 Jyväskylä) oli suomalainen pesäpalloilija.


title: Paavo Reiju

text: Jyväskylän Veikkoja ja Jyväskylän Pesä-Veikkoja edustanut Reiju voitti TUL:n mestaruuden vuosina 1953 ja 1960. Ensin mainittuna vuonna hän oli TUL:n mestaruussarjan lyöjäkuningas. Hän oli TUL:n joukkueen kolmosvaravahti Helsingin 1952 olympialaisissa pelatussa pesäpallon näytösottelussa. Itä–Länsi-ottelussa "Pate" Reiju pelasi kahdesti.


title: Somebody’s Me

text: Somebody´s Me on toinen Enrique Iglesiaksen Insomniac-nimiseltä albumilta Yhdysvalloissa julkaistu single. Kappaleen alkuperäisen musiikkivideon katsottiin olevan sopimaton, ja musiikkivideosta julkaistiin sensuroitu versio. Kappaleesta on tehty englannin- ja espanjankieliset versiot. Espanjankielinen kappale on nimeltään "Alguien Soy Yo". Espanjankielisen kappaleen korkein listasijoitus Hot Latin tracks -listalla on neljäs.


title: Martin Brest

text: Martin Brest (s. 8. elokuuta 1951) on yhdysvaltalainen elokuvaohjaaja. Hänen töidensä joukossa ovat "Beverly Hills kyttä" (1984), "Keskiyön pako" (1988), "Naisen tuoksu" (1992), "" (1998) ja "Gigli – rajua rakkautta" (2003).


title: Martin Brest

text: Brest syntyi Bronxissa, New Yorkissa, ja oli vuonna 1993 ehdolla kahden Oscar-palkinnon saajaksi.


title: Iivantiira

text: Iivantiira on kylä Kuhmossa. Kylä sijaitsee noin 45 kilometrin päässä pohjoiseen Kuhmon kaupungin keskustaajamasta.


title: Iivantiira

text: Kylä oli aiemmin vaikeasti saavutettavissa, koska sinne ei mennyt tietä. Vuonna 1953 valmistui niin sanottu Kekkos I-tie Kuhmosta Iivantiiraan.


title: Luettelo televisiosarjan Todistettavasti syyllinen jaksoista

text: Tämä on luettelo televisiosarjan Todistettavasti syyllinen jaksoista.


title: Amerikansaksalaiset

text: Amerikansaksalaiset (, ) ovat yhdysvaltalaisia, joilla on saksalaiset sukujuuret. Amerikansaksalaiset ovat Yhdysvaltain toiseksi suurin etninen ryhmä, sillä yli 50 miljoonalla yhdysvaltalaisella arvioidaan olevan ainakin osittain saksalaiset sukujuuret. Suurimmat amerikansaksalaiset väestöt löytyvät Kalifornian ja Pennsylvanian osavaltioista.


title: Adrienne Bailon

text: Adrienne Eliza Bailon (s. 24. lokakuuta 1983 New York, New York) on yhdysvaltalainen näyttelijä ja laulaja. Hän on lauluryhmä 3LW (3 Little Women) jäsen. Bailon on tullut tutuksi Disney Channelin original elokuvasta "The Cheetah Girls". Hänen äitinsä on kotoisin Puerto Ricosta ja isä Ecuadorista. Adrienne seurusteli Kim Kardashianin veljen Rob Kardashianin kanssa.


title: Pauli Kilpiä

text: Pauli Olavi Kilpiä (s. 28. joulukuuta 1930 Kuusankoski) on entinen suomalainen pesäpalloilija.


title: Pauli Kilpiä

text: Kuusankosken Puhtia edustanut Kilpiä voitti TUL:n mestaruuden vuosina 1950 ja 1957. Hän oli TUL:n joukkueen kakkosvaravahti Helsingin 1952 olympialaisissa pelatussa pesäpallon näytösottelussa. Vuonna 1971 hän voitti kontioiden eli ikämiesten Suomen mestaruuden.


title: Pauli Kilpiä

text: Jääkiekkoa "Paaru" Kilpiä pelasi suomensarjassa.


title: Tatun ja Patun Suomi

text:
Tatun ja Patun Suomi on Aino Havukaisen ja Sami Toivosen kirjoittama ja kuvittama lastenkirja. Teos on Otavan kustantama. "Tatun ja Patun Suomi" oli Suomen vuonna 2007 myydyin lasten ja nuortenkirja 112 900 kappaleellaan.
Tatun ja Patun Suomi on voittanut vuonna 2007 Finlandia Junior -palkinnon. Alussa kaverukset esittelevät tyypillisen suomalaisen ja näyttävät, kuinka Suomi valmistetaan. Sen jälkeen tutustutaan Suomen hurjaan luontoon. Kirjassa tutustutaan myös ensimmäisiin suomalaisiin sekä Suomen kansalliseepokseen Kalevalaan. Myös Suomen historia ja kieli saavat omat lukunsa.


title: Tatun ja Patun Suomi

text: Kirja sisältää myös kolme TatuPatu-testiä, joissa tutustutaan suomalaisiin erikoisuuksiin: saunaan, ruisleipään ja juhannukseen mökillä.


title: Tatun ja Patun Suomi

text: Tatu ja Patu toimivat myös Suomi-uutisankkureina, vierailevat Virtasilla, esittelevät suomalaisia keksintöjä sekä suurmiehiä ja -naisia. Mukana on myös kertomus Tatun kampanjasta Joulupukin virkaan.


title: Marja Tyrkkö

text: Hilja Marja Helinä Tyrkkö (26. syyskuuta 1922 Ylöjärvi – 2. heinäkuuta 2000 Tampere) oli suomalainen oopperalaulaja, äänialaltaan sopraano.


title: Marja Tyrkkö

text: Tyrkkö opiskeli Tampereen musiikkiopistossa, Sibelius-Akatemiassa ja Itävallassa Wienissä. Hän esiintyi nuorempana Helsingin Kansanteatterissa. Hän oli kiinnitettynä Suomen Kansallisoopperaan vuosina 1953–1975. Hän esiintyi myös Keski-Euroopassa ja Neuvostoliitossa.


title: Marja Tyrkkö

text: Tyrkön ensimmäinen suuri oopperarooli oli Modest Musorgskin "Boris Godunovin" Marina. Muita merkittäviä rooleja olivat "Elektran" Khrysothemis, Richard Wagnerin "Tannhäuserin" Elisabeth ja "Valkyyrian" Sieglinde sekä nimiroolit "Fideliossa", "Toscassa", "Aidassa" ja "Katerina Izmailovassa". Itselleen mieluisimpana hän piti Richard Straussin "Ruusuritarin" marsalkattaren roolia.


title: Marja Tyrkkö

text: Tyrkölle myönnettiin Pro Finlandia -mitali 1967.


title: Marja Tyrkkö

text: Marja Tyrkön puoliso oli näyttelijä Heikki Heino.


title: Sef Vergoossen

text: Sef Vergoossen (s. 8. toukokuuta 1947) on alankomaalainen jalkapallovalmentaja.


title: Sef Vergoossen

text: Vergoossen aloitti uransa VVV-Venlon apuvalmentajana 1978. Hän teki seuran organisaatiossa pitkän rupeaman työskennellen päävalmentajana 1981–1986 ja juniorijoukkueen valmentajana 1986–1989.


title: Sef Vergoossen

text: 1989 hän siirtyi maastrichtilaisen MVV Maastrichtin manageriksi ja 1995 samaisen seuran tekniseksi johtajaksi. 1998 hän jätti MVV:n siirtyen Rodan päävalmentajaksi. Vergoossen luotsasi seuran KNVB Cupin voittoon 2000 toista kertaa seuran historiassa.


title: Sef Vergoossen

text: 2001 Vergoossen siirtyi belgialaisseura KRC Genkin päävalmentajaksi luotsaten sen mestariksi ensimmäisellä kaudellaan. Seuraavilla kausilla menestys kiersi Genkiä ja 2004 Vergoossen jätti tehtävänsä siirtyen Arabiemiraatteihin Al Jazeera Clubin päävalmentajaksi.


title: Sef Vergoossen

text: Pesti jäi yhteen kauteen ja 2006 Vergoossen jatkoi uraansa japanilaisen Nagoya Grampusin päävalmentajana. Tammikuussa 2008 Vergoossen palasi kotimaahansa siirtyen PSV Eindhovenin päävalmentajaksi kauden loppuun saakka.


title: Sef Vergoossen

text: Vergoossenin johdolla PSV nappasi neljännen perättäisen mestaruutensa Eredivisiessä. Eroa toiseksi tulleeseen AFC Ajaxiin kertyi lopulta kolme pistettä.


title: Lasse Heikkilä (pesäpalloilija)

text: Lasse Aarne Ilmari Heikkilä (s. 19. huhtikuuta 1929 Kuusankoski) on entinen suomalainen pesäpalloilija.


title: Lasse Heikkilä (pesäpalloilija)

text: Lasse ”Volle” Heikkilä edusti Kuusankosken Puhtia, jossa voitti TUL:n mestaruuden vuosina 1947, 1948 ja 1950. SM-sarjassa Puhti sijoittui Heikkilän pelivuosina parhaimmillaan viidenneksi, vuonna 1949. SM-sarjan lyöjätilastossa Heikkilä oli neljäs vuonna 1952. Hän oli TUL:n joukkueen koppari vuoden 1952 Helsingin kesäolympialaisissa pelatussa pesäpallon näytösottelussa.


title: Jon Inge Kjørum

text: Jon Inge Kjørum (s. 23. toukokuuta 1965) on entinen norjalainen mäkihyppääjä, joka kilpaili maailmancup-tasolla vuosina 1986–1992.


title: Jon Inge Kjørum

text: Kjørum kuului Norjan joukkueeseen, joka saavutti joukkuemäen pronssia Calgaryn olympialaisissa 1988 Suomen ja Jugoslavian jälkeen. Joukkueen muut jäsenet olivat Ole Christian Eidhammer, Ole Gunnar Fidjestøl ja Erik Johnsen.


title: Jon Inge Kjørum

text: Lahden MM-kilpailuissa 1989 Norja sijoittui joukkuemäessä toiseksi Suomen viedessä jälleen voiton. Norjan joukkueessa hyppäsivät Kjørumin lisäksi Magne Johansen, Clas Brede Bråten ja Ole Gunnar Fidjestøl. Kjørum oli samoissa kisoissa lisäksi viides normaalimäessä ja viidestoista suurmäessä.


title: Jon Inge Kjørum

text: Kjørum sijoittui maailmancupin kokonaiskilpailussa kuudenneksi kaudella 1988–1989. Hän saavutti tuolloin uransa kaikki palkintokorokesijoitukset: hän voitti Liberecin suurmäen kilpailun, oli toinen Oslon suurmäessä ja kolmas Oberhofin normaalimäessä. Samalla kaudella Kjørum sijoittui mäkiviikon yhteispisteissä kuudenneksi.


title: Jon Inge Kjørum

text: Kjørum oli kahdestoista lentomäen MM-kilpailuissa Vikersundissa 1990.


title: Veikko Auersalmi

text: Veikko Olavi Auersalmi (vuoteen 1944 Andersson, 18. maaliskuuta 1924 Helsinki – 27. tammikuuta 2001 Riihimäki) oli suomalainen pesäpalloilija.


title: Veikko Auersalmi

text: Auersalmi pelasi Työväen Mailapoikien joukkueessa SM-sarjaa vuosina 1940–1954. TUL:n mestaruuden hän voitti noina vuosina kuudesti. Hän oli TUL:n joukkueen kolmosvahti Helsingin 1952 olympialaisissa pelatussa pesäpallon näytösottelussa.


title: Veikko Auersalmi

text: Veikko Auersalmen poika Vesa Auersalmi saavutti maahockeyssa SM-mitaleja.


title: M/S Stena Foreteller

text: M/S Stena Foreteller () on Stena RoRo Ab:n omistama ro-ro-rahtialus. Se on rakennettu vuonna 2002 Dalian Shipyardin telakalla Dalianissa, Kiinassa. Kuollutta painoa aluksella on 12 300 tonnia. "Stena Foreteller" on rekisteröity Ruotsin lipun alle ja sen kotisatama on Göteborg. Nykyisin Stena Foreteller kuljettaa Stora Enson tuotteita reitillä Kotka–Göteborg.


title: M/S Stena Foreteller

text: Stena Foretellerin sisaraluksia ovat M/S Stena Forerunner ja M/S Stena Forecaster.


title: M/S Stena Foreteller

text: 15. marraskuuta 2001 alus laskettiin vesille ja kastettiin. 7. toukokuuta 2002 alus luovutettiin Stena Sailor Ltd:n omistukseen, joka rekisteröi aluksen Bermudan lipun alle. Kotisatamaksi tuli Hamilton. Samana päivänä Stena RoRo osti aluksen ja rekisteröi sen Ruotsin lipun alle. Kotisatamaksi tuli Göteborg. 22. toukokuuta ranskalainen Cetam vuokrasi aluksen Marseillen ja Tunisin väliseen liikenteeseensä nimellä "Cetam Massilia". 10. marraskuuta vuokrasopimus päättyi ja alus nimettiin jälleen Stena Foretelleriksi. Joulukuussa 2003 alus meni tarkastettavaksi A&P Tynen telakalle Hepburniin, Englantiin. 19. helmikuuta 2004 Stena Foreteller aloitti liikennöinnin Travemünden ja Göteborgin välillä. Myöhemmin samana vuonna alus aikarahdattiin kanadalaisen Oceanexin liikenteeseen, reitille Halifax–St Johns–Corner Brook / Montréal–St Johns. 8.– 22. joulukuuta 2004 välisen ajan laiva oli aikarahdattuna Transfennican liikenteeseen, linjalle Lyypekki–Hanko–Paldiski. Myöhemmin joulukuussa reitti vaihtui kaksi kertaa: ensin Hamina–Antwerpen ja myöhemmin jälleen Lyypekki–Hanko–Paldiski.


title: M/S Stena Foreteller

text: 17. toukokuuta ja 31. toukokuuta 2006 välisen ajan Stena Foreteller oli aikarahdattuna sotilasliitto NATO:lle. NATO teki aluksella yhden matkan Zeebruggen ja Kap Verden välillä. Kesäkuussa 2006 alus aikarahdattiin Stora Enson kuljetuksia varten reitille Kemi–Göteborg. Vuonna 2007 alus siirtyi reitille Kotka–Göteborg.


title: Juhana III (Portugali)

text: Juhana III Hurskas (7. kesäkuuta 1502–11. kesäkuuta 1557) (portugaliksi "João III o Piedoso") oli Portugalin viidestoista kuningas.


title: Juhana III (Portugali)

text:
Juhana seurasi isäänsä valtaistuimelle yhdeksäntoistavuotiaana vuonna 1521. Silloin Portugali on maailmanvaltansa huipulla, ja sen pääkaupunki Lissabon oli maailmankaupan keskeisiä paikkoja. Juhanan valtakaudella Portugali laajensi omistuksiaan Aasiassa ja Amerikassa, kun portugalilaiset asuttivat Brasiliaa. Juhana huolehti, että Portugalin omistukset Intiassa (Goa), Maustesaarilla ja Bandasaarilla takasivat sille lähestulkoon monopolin muskotin ja neilikan tuottajana Euroopassa. Tämän takia häntä kutsuttiin myös lisänimellä Siirtomaatavarakauppias.
Juhana hylkäsi Portugalin alueet Pohjois-Afrikassa taloudellisesti tärkeämpien Aasian ja Brasilian takia. Sen sijaan hän pyrki kontaktiin Kiinan ja Japanin kanssa. Jesuiittojen nousu takasi Portugalin maailmanvallan. Juhana sai lisänimen Hurskas kristinuskon levittämisestä Aasiassa ja Amerikassa jesuiittojen avulla. Hän perusti Portugalin inkvisition vuonna 1536.


title: Juhana III (Portugali)

text: Juhanan puoliso oli Katariina Itävaltalainen, joka oli Kastilian hallitsijan Filip Komean tytär.


title: Juhana III (Portugali)

text: Kaikki Juhanan lapset kuolivat ennen häntä. Juhana-pojalle syntyi vielä tämän kuoleman jälkeen poika, josta tuli seuraava kuningas Sebastian. Kun Sebastiankin kuoli lapsettomana, valta siirtyi isosetä Henrikille ja tältä Habsburgien hallitsijasuvun käsiin.


title: Antonio (Portugali)

text: Antonio (1531-1595) oli Portugalin kuningas Emanuel I:n avioton pojanpoika, joka hallitsi Portugalia jonkun aikaa kesken vallanperismyssodan vuonna 1580.


title: Antonio (Portugali)

text: Vuonna 1578 hän oli mukana kuningas Sebastianin tuhoisalla sotaretkellä Afrikassa, jossa Sebastian sai surmansa ja Antonio vangittiin. Hän pyrki valtaan jo silloin, mutta kruunun sai hänen setänsä kardinaali Henrik I. Henrikin kuoltua lapsettomana vallantavoittelijoita oli useita. Antonio julistautui kuninkaaksi 24. heinäkuuta 1580, mutta joutui väistymään maenner-Portugalista jo 25. elokuuta hävittyään taistelun Alban herttuan johtamille espanjalaisille. Antonio vetäytyi Azorien saarille ja yritti hallita Portugalia sieltä käsin, mutta valta oli käytännössä jo Espanjan Filipin hallussa. Antonio pakeni ensin Englantiin ja myöhemmin Ranskaan.


title: Otto Sarvi

text: Otto Sarvi (sukunimi vuoteen 1906 Savander) (2. heinäkuuta 1864 Kuopio – 6. syyskuuta 1917) oli maanmittaushallituksen ylitirehtööri ja Oulun läänin kuvernööri.


title: Otto Sarvi

text: Savander on peräisin vaatimattomista oloista. Hänen vanhempiaan olivat vaskiseppä Paavo Savander ja Augustina Keinänen. Savander valmistui Suomen polyteknillisessä opistosta maanmittausinsinööriksi vuonna 1882. Hän jatkoi opintoja yliopistossa ja valmistui filosofian tohtoriksi vuonna 1899. Hän opiskeli Berliinissä ja Pariisissa 1888–89 sekä teki väitöskirjaansa liittyviä opintomatkoja Algeriaan 1892–93, Saksaan 1894 ja 1896 sekä Venäjälle 1898. Ranskankielinen väitöskirja käsitteli suhteellisen painovoiman määrittämistä Helsingissä.Valmistumisensa jälkeen hän toimi eri tehtävissä maanmittauslaitoksen palveluksessa sekä Helsingissä että Oulussa.


title: Otto Sarvi

text: Savander oli 1890-luvulla kuulunut Päivälehden ympärille ryhmittäytyneisiin nuorsuomalaisiin, mutta avioiduttuaan senaattori Waldemar Enebergin ja Märtha Viktoria Thorborg von Knorringin tyttären Giselan Ottilia Enebergin (k. 1952) kanssa hän liittyi vanhasuomalaiseen puolueeseen, joka edusti ensimmäisen sortokauden aikana myöntyväisyyssuuntausta. Suunnanvaihto herätti katkeruutta perustuslaillisissa, muun muassa Savanderin koulutoverissa runoilija Eino Leinossa. Perustuslaillisuuden inspiroimassa historiankirjoituksessa vanhasuomalaisten edustama myöntyväisyyspolitiikka on tulkittu venäläisen virkavallan puolustamiseksi muun muassa Oulun kaupungin historia-teoksessa.


title: Otto Sarvi

text: Savander nimitettiin Oulun läänin kuvernööriksi vuonna 1903 saman vuoden alkupuolella erotetun virkaatekevän Edvard Furuhjelmin tilalle. Furuhjelm oli yhdessä kolmen muun ruotsinkielisen kuvernöörin kanssa vastustanut laittomana pitämänsä asevelvollisuuslain mukaisia kutsuntoja läänissään. Savander erotti Oulun kunnallispormestarin Arthur Castrénin. Castrén sai suurlakon jälkeen muiden erotettujen perustuslaillisten virkamiesten tavoin kuitenkin virkansa takaisin vuonna 1906, mihin asti virkaa hoiti Jafet Martikainen. Vuoden 1905 levottomuuksissa kaupunkilaisten vihamielinen suhtautuminen ja mielenosoitukset saivat Savanderin pyytämään virkavapautta terveydellisistä syistä, eikä hän enää palannut kuvernööriksi.


title: Otto Sarvi

text: Maanmittaushallituksen ylitirehtööriksi nimensä suomalaistanut Otto Sarvi nimitettiin vuonna 1915. Sarvi sai vuonna 1916 todellisen valtioneuvoksen arvon. Vuonna 1917 poliittiset erimielisyydet pääosin perustuslaillista ajattelutapaa edustavan maanmittarikunnan kanssa johtivat Sarven eroon myös ylitirehtöörin paikalta.


title: Otto Sarvi

text: Sarvi kuoli depressioon vaipuneena oman käden kautta myöhemmin vuonna 1917. Sarvella oli neljä lasta: Ainikki (myöhemmin Voipio) 1904–2001, Jouni 1906–1989, Inkeri (myöhemmin Jääskinen) 1907–1989 ja Lempi 1909–1948.


title: Otto Sarvi

text: Savanderin tärkeimpiä julkaisuja olivat Ekonomilliset, topografiset ja maantieteelliset karttalaitokset 1890, Tabeller för uträknande af gradafdelnings- eller polyedronprojektionen för Finlands latitudgrader 1891, Die Baltische Triangulation zwischen Wiborg und Aho 1891, Astronomischgeodätische Arbeiten in Finnland 1865–1875 1895, Détermination relative de la pesanteur a Helsingfors (väitösk. ) 1898, Resultate der relativen Schweremessungen in Helsingfors und Pulkova 1899.


title: Tom Hilde

text: Tom Hilde (s. 22. syyskuuta 1987 Bærum) on norjalainen uransa lopettanut mäkihyppääjä. Hän on oli ammattilaisena vuodesta 2005 vuoteen 2018 asti ja on hypännyt maailmancupissa vuodesta 2006 alkaen vuoteen 2018 asti. Hilde edusti kansallisella tasolla Asker Skiklubbia.


title: Tom Hilde

text: Hilde oli mukana Norjan maajoukkueessa Sapporon maailmanmestaruuskisoissa 2007 voittaen joukkuekilpailussa hopeaa sekä sijoittuen henkilökohtaisessa suurmäessä 12:nneksi ja normaalimäessä 21:nneksi. Toisen arvokisamitalinsa hän saavutti Oberstdorfin lentomäen MM-kilpailuissa 2008 Norjan sijoittuessa joukkuekilpailussa pronssille. Henkilökohtaisessa kilpailussa Hilde oli yhdestoista. Liberecin MM-kilpailuissa 2009 Hilde oli jälleen mukana Norjan hopeaa saavuttaneessa joukkueessa. Vancouverin olympialaisissa 2010 hän oli suurmäessä yhdestoista, normaalimäessä kahdestoista ja joukkuekilpailussa pronssilla. Oslon MM-kilpailuissa 2011 Hilde oli normaalimäessä viides, suurmäessä kymmenes ja Norjan joukkueen mukana sekä normaalimäen että suurmäen joukkuekilpailussa hopealla. Val di Fiemmen MM-kilpailuissa 2013 hän oli normaalimäessä kymmenes ja suurmäessä 14:s.


title: Tom Hilde

text: Maailmancupissa Hilde oli kaudella 2007–2008 kolmas Kuusamossa, Trondheimissä ja Engelbergissä ennen kuin saavutti ensimmäisen voittonsa yhden kierroksen kilpailussa Val di Fiemmessä 12. tammikuuta 2008. Toisen voittonsa hän otti heti seuraavana päivänä samassa mäessä. Oltuaan vielä toinen Harrachovin lentomäessä, kolmas Kuopion ja toinen Oslon kilpailussa hän sijoittui maailmancupin loppupisteissä neljänneksi. Kahden vaisumman kauden jälkeen Hilde voitti maailmancupkaudella 2010–2011 Bischofshofenin osakilpailun. Samalla kaudella hän oli toinen Zakopanen kolmannessa osakilpailussa sekä Oberstdorfin lentomäessä ja kolmas Lillehammerin ensimmäisessä kilpailussa, Innsbruckissa ja Zakopanen toisessa osakilpailussa sekä mäkiviikon lopputuloksissa. Maailmancupin kokonaispisteissä hän oli viides.


title: Tom Hilde

text: Kaudella 2011–2012 Hilde kaatui Oberstdorfin kilpailussa ja loukkasi selkäänsä. Hän palasi maailmancupin kilpailuihin helmikuussa Klingenthalissa. Kaudella 2012–2013 hän sijoittui mäkiviikolla kolmanneksi ja Sapporon suurmäen kilpailussa toiseksi.


title: Tom Hilde

text: Hilde lopetti uransa mäkihyppääjänä keväällä 2018.


title: Tom Hilde

text: Hilde asuu tällä hetkellä Lillehammerissa.


title: Sinikka Kuula

text: Sinikka Kuula-Marttinen (s. 4. huhtikuuta 1917 Helsinki – 18. elokuuta 1981) oli suomalainen pianotaiteilija.


title: Sinikka Kuula

text: Kuula opiskeli Helsingin Konservatoriossa ohjaajina muun muassa Elli Rängman-Björlin, France Ellegaard ja Timo Mikkilä. Diplomin hän suoritti 1943.


title: Sinikka Kuula

text: Kuulan vanhemmat olivat säveltäjä Toivo Kuula ja laulajatar Alma Silventoinen (1884–1941). Vuonna 1942 hänet vihittiin avioliittoon Lassi Marttisen (1913–1999) kanssa. Avioliitosta syntyivät lapset, pianisti Marja Väisänen (s. 1944) ja biologi Markku Marttinen (s. 1954). Kuula julkaisi vuonna 1968 äitinsä Alman päiväkirjamerkinnöistä valikoiman nimellä "Virta venhettä vie : päiväkirja vuosilta 1901–1919".


title: Sinikka Kuula

text: Kuulalle myönnettiin Pro Finlandia -mitali 1968


title: Magne Johansen

text: Magne Johansen (s. 18. tammikuuta 1965) on entinen norjalainen mäkihyppääjä, joka kilpaili maailmancup-tasolla vuosina 1987–1993.


title: Magne Johansen

text: Johansen kuului Norjan joukkueeseen, joka sijoittui Lahden MM-kisojen 1989 joukkuemäen kilpailussa toiseksi Suomen jälkeen. Joukkueessa hyppäsivät hänen lisäkseen Clas Brede Bråthen, Ole Gunnar Fidjestøl ja Jon Inge Kjørum.


title: Magne Johansen

text: Johansen oli Albertvillen olympialaisten 1992 suurmäen kilpailussa kahdeksastoista. Myöhemmin samalla kaudella hän sijoittui kolmanneksitoista lentomäen MM-kisoissa Harrachovissa.


title: Magne Johansen

text: Johanssen oli maailmancupissa parhaimmillaan neljäs St. Moritzin normaalimäessä tammikuussa 1992.


title: Oddworld: Abe’s Oddysee

text: Oddworld: Abe’s Oddysee (Japanissa nimellä Abe a GoGo) on Oddworld Inhabitantsin kehittämä ja GT Interactiven julkaisema tasohyppely- ja ongelmanratkaisupeli. Peli julkaistiin PlayStationille ja Pohjois-Amerikassa, Australiassa ja Euroopassa myös Windowsille. Japanilaiseen versioon peliä oli jonkin verran sensuroitu. "Abe’s Oddysee" oli ensimmäinen peli Oddworld-sarjassa. Sarjassa on julkaistu myös "", "Oddworld: Munch’s Oddysee" sekä "" -pelit.


title: Oddworld: Abe’s Oddysee

text: Peli sijoittuu kuvitteelliseen Oddworldiin (”outomaailma”), jossa Abe on mudokon-rotuun kuuluva orja, joka työskentelee RuptureFarms-nimiselle jättiläismäiselle lihanjalostamolle. RuptureFarms kärsii taloudellista tappiota ja päättää aloittaa uuden tuotteen kehittämisen: mudokonpiiraan. Kun Abe tajuaa, että hän ja hänen ystävänsä ovat tuomittuja kuolemaan, hän päättää paeta ja auttaa niin useaa mudokon-orjaa kuin vain pystyy. Pelaajan tehtävä on ohjata Abea ja paeta tehtaasta, minkä jälkeen pitää elvyttää mudokonien valtakunta.


title: Oddworld: Abe’s Oddysee

text: "Abe's Oddysee" edustaa niin sanottua elokuvamaista tasohyppelyä, samaan tapaan kuin sitä edeltäneet "Prince of Persia", "Another World" ja "FlashBack"-pelit. Kiipeily, hyppiminen ja liikkuminen on toteutettu samaan tapaan. Pelin yksi omaperäisimmistä ideoista oli mahdollisuus puhua tekoälyn ohjaamille mudokon-ystäville ja antaa heille eri komentoja kuten seuraaminen tai vipujen vetäminen. Toinen omaperäinen idea oli päähahmo Aben mahdollisuus ottaa hallintaansa vihollisia.


title: Oddworld: Abe’s Oddysee

text: Aikanaan "Abe’s Oddyseetä" ylistettiin mielenkiintoisen pelattavuuden, hyvien grafiikkojen ja hienojen videoleikkeiden takia. Peli voittikin useita palkintoja. Peliä kuitenkin myös kritisoitiin kovasta vaikeusasteesta ja mahdollisuudesta tallentaa vain tietyissä kohden kenttiä. Peliä myös syytettiin väkivaltaiseksi, sillä RuptureFarmsin lihanjalostusta kuvattiin melko tarkkaan. Japanissa joitain osia pelistä sensuroitiinkin. Peli sisältää myös paljon huumoria, myös mustaa huumoria. Pelin huumorilatauksesta kertoo esimerkiksi se, että päähahmo Abe voi pieraista X-näppäintä painamalla koska tahansa, vaikka tästä ei mitään hyötyä olekaan. Pelin jatko-osa "" vei tätä huumoria vielä pidemmälle esitellessään räjähtävät pierut, jotka olivat myös tärkeä osa itse pelin kulkua.


title: Oddworld: Abe’s Oddysee

text: Pelissä täytyy pelastaa 50 mudokon-ystävää. Jos pelastaa alle 50 mudokon ystävää, pelin loppuesityksessä Abe teloitetaan. Tällöin joutuu aloittamaan alusta RuptureFarmsin kakkososiosta. Jos pelastaa 50, niin mudokon-ystävät auttavat Abea ennen kuin Molluck ja Slig ehtivät teloittamaan hänet. Mudokoneja löytyy myös erilaisista salapaikoista. Jos pelaaja on tappanut kaikki mudokinit (paitsi ne jotka piti pakosti pelastaa läpiin pelua ajatellen tai salasanaa kertovat), pelaaja saa käyttöön loputtamattoman määrä kranaatteja. Peli saapui ladattavaksi USA:n storeen lokakuussa 2009 ja Eurooppaan peli ilmestyi ladattavaksi huhtikuussa 2010.


title: Sandra Bernhard

text: Sandra Bernhard (s. 6. kesäkuuta 1955 Flint, Michigan) on yhdysvaltalainen koomikko, näyttelijä ja laulaja. Hän on esiintynyt useissa suosituissa televisio-ohjelmissa, mutta myös teatterissa ja elokuvissa, kuten Martin Scorsesen "Koomikkojen kuninkaassa" (1983).


title: Sandra Bernhard

text: Bernhard syntyi Michiganin Flintissä juutalaiseen perheeseen.


title: Sandra Bernhard

text: Bernhardin ensimmäinen levytys "I’m Your Woman" julkaistiin vuonna 1985. Hän esiintyi 1990-luvulla lukuisissa "Roseanne"-sarjan jaksoissa.


title: Sandra Bernhard

text: Bernhard on lisäksi luonut uran kirjailijana; häneltä on ilmestynyt muun muassa teos "Confessions of a Pretty Lady" (1988).


title: Clas Brede Bråthen

text: Clas Brede Bråthen (s. 28. marraskuuta 1968) on entinen norjalainen mäkihyppääjä, joka kilpaili maailmancup-tasolla vuosina 1986–1994.


title: Clas Brede Bråthen

text: Bråthen kuului Norjan joukkueeseen, joka sijoittui Lahden MM-kisojen 1989 joukkuemäen kilpailussa toiseksi Suomen jälkeen. Joukkueessa hyppäsivät hänen lisäkseen Magne Johansen, Ole Gunnar Fidjestøl ja Jon Inge Kjørum. Bråthen oli samoissa kisoissa lisäksi yhdestoista suurmäessä ja viidestoista normaalimäessä.


title: Clas Brede Bråthen

text: Bråthen saavutti pronssimitalin nuorten MM-kilpailujen suurmäen kisassa Lake Placidissa helmikuussa 1986. Maailmancupissa hän oli parhaimmillaan kolmas Sapporon normaalimäessä joulukuussa 1988.


title: Roy Emerson

text: Roy Stanley Emerson (s. 3. marraskuuta 1936) on entinen australialainen tennispelaaja, joka voitti uransa aikana 12 kaksinpelimestaruutta ja 16 nelinpelimestaruutta Grand Slam -turnauksissa. Hänet valittiin International Tennis Hall of Fameen vuonna 1982.


title: Roy Emerson

text: Roy Emerson on yksi seitsemästä miespelaajasta, jotka ovat voittaneet uransa aikana kaksinpelimestaruuden kaikissa neljässä Grand Slam -turnauksessa. Vain Roger Federer, Pete Sampras ja Rafael Nadal ovat voittaneet Grand Slam -turnauksissa kaksinpelimestaruuden useammin kuin Emerson, mutta kun mukaan lasketaan nelinpelimestaruudet, on Emersonin 28 voiton saalis edelleenkin miespelaajien ennätys. Davis Cupia Emerson on pelaajana ollut voittamassa kahdeksan kertaa, ja sekin on kaikkien aikojen ennätys.


title: Roy Emerson

text: Emerson voitti kaksinpelimestaruutensa vuosina 1961–1967, jolloin tärkeimmät turnaukset eivät vielä olleet avoimia ammattilaisille. Viimeisen nelinpelimestaruutensa hän voitti Wimbledonissa vuonna 1971.


title: Jim Beauchamp

text: James Edward ”Jim” Beauchamp (21. elokuuta 1939 – 25. joulukuuta 2007) oli yhdysvaltalainen baseballpelaaja. Hän pelasi ensimmäisen MLB-ottelunsa 22. syyskuuta 1963 ja viimeisensä 20. syyskuuta 1973.


title: Jim Beauchamp

text: Beauchamp vaikutti uransa aikana lukuisissa joukkueissa, muiden muassa St. Louis Cardinalsissa vuosina 1963 ja 1970–1971.


title: Jim Beauchamp

text: Beauchamp kuoli leukemiaan 68-vuotiaana. Myös hänen poikansa Kash Beauchamp on tullut tunnetuksi baseballista.


title: Aisne (joki)

text: Aisne [ɛːn] on Oisejoen sivujoki Pohjois-Ranskassa. Se laskee Oisejokeen Compiègnessa. Joki on antanut nimensä Aisnen departementille.


title: Aisne (joki)

text: Alueella käytiin ensimmäisessä maailmansodassa kolme suurta taistelua, Aisnen ensimmäinen taistelu syksyllä 1914, Aisnen toinen taistelu keväällä 1917 ja Aisnen kolmas taistelu kevätkesällä 1918. Lisäksi Aisnen alkulähteillä tapahtui sodan loppuvaiheessa 1918 Meusen-Argonnen taistelu.


title: Peggy Pope

text: Peggy Pope (s. 15. toukokuuta 1929) on yhdysvaltalainen näyttelijä. Hän on esiintynyt muun muassa elokuvassa "Yhdeksästä viiteen" (1980), mutta tullut tunnetuksi myös useista tunnetuista televisiosarjoista.


title: Henrik I (Portugali)

text: Henrik I Kardinaali (1512–1580) (portugaliksi "Henrique o Casto") oli Portugalin kuudestoista kuningas, joka hallitsi kahden vuoden ajan 1578–1580.


title: Henrik I (Portugali)

text: Henrik oli Emanuel I:n nuorempi poika, ja hakeutui pappisuralle samaan aikaan kuin isoveljestä tuli kuningas. Kaikki Juhana III:n lapset kuolivat ennen häntä, Juhana-pojalle syntyi isän kuoleman jälkeen poika, josta tuli seuraava kuningas Sebastian. Kun Sebastiankin kuoli lapsettomana taistelussa, valta siirtyi isosetä Henrikille.


title: Henrik I (Portugali)

text: Henrik eteni pappisurallaan kardinaaliksi asti. Hän pyrki vähentämään Espanjan valtaa katolisessa kirkossa. Henrik oli myös vahvasti osallisena jesuiittojen osuudessa Portugalin maailmanvalloituksiin.


title: Henrik I (Portugali)

text: Kun Henrik siirtyi maalliselle uralle kuninkaaksi, hän olisi halunnut luopua selibaattivalastaan ja mennä naimisiin saadakseen kruununperijän, mutta paavi Gregorius XIII ei suostunut tähän.


title: Henrik I (Portugali)

text: Henrikin kuoltua kruununperimyksestä kiisteltiin kovasti, ja lopulta vallan sai Habsburgien Espanjan kuningas Filip II, Portugalin kuninkaana Filip I.


title: Maaria Eira

text: Maaria Eira (oik. Saskia Marjatta D’Onofrio, o.s. Suomalainen; 23. lokakuuta 1924 Helsinki – 19. kesäkuuta 1999 Rooma, Italia) oli suomalainen oopperalaulaja ja elokuvanäyttelijä, joka Suomessa tunnettiin ennen kaikkea musiikkielokuvien tähtenä. Hänen äänialansa oli sopraano. Eiran ääni oli poikkeuksellisen laaja-alainen, se taipui sekä lyyrisiin että dramaattisiin tulkintoihin. Hän esiintyi nuorempana myös koloratuurilaulajana. Eira oli mukana neljässä suomalaisessa elokuvassa 1940- ja 50-luvuilla. Toisen maailmansodan aikana hän teki kiertueita rintamalla ja esiintyi muun muassa Aunuksen radiolähetyksissä.


title: Maaria Eira

text: Maaria Eiran isä oli musiikkikirjailija ja viulisti Yrjö Suomalainen ja äiti tanssitaiteilija Estelle Wikström. Hänen vanhempi veljensä oli pilapiirtäjä Kari Suomalainen ja isoisänsä kuuluisa kuvanveistäjä Emil Wikström.


title: Maaria Eira

text: Eira kävi tyttökoulua 1935–1937 ja Suomalaisen Oopperan balettikoulua 1928–1936. Hän opiskeli laulua Helsingissä Olavi Nybergin oppilaana ja esiintyi Suomalaisessa Oopperassa jo 17-vuotiaana 1942 Giuseppe Verdin "Rigoletton" Gildana. Hän herätti huomiota korkealla koloratuuriäänellään ja musikaalisuudellaan. Eira esiintyi useissa oopperaosissa Suomessa ja hän matkusti Tukholmaan opiskelemaan. Hän opiskeli 1946–1950 von Vegesackin johdolla koloratuuritähdeksi ja oli 1948–1950 Tukholman Kuninkaallisen teatterin stipendiaatti. Tukholmassa Eira tutustui Beniamino Gigliin, mikä merkitsi ratkaisevaa käännettä uralla. Gigli oli sitä mieltä, että Eiran äänen väri oli koloratuurisopraanon sijasta pikemminkin dramaattinen sopraano.


title: Maaria Eira

text: Eira herätti huomiota myös kauneudellaan ja lavasäteilyllään, mikä sai suomalaisen elokuvan kiinnostumaan hänestä. Filmidebyytti tapahtui Toivo Särkän elokuvassa "Ballaadi" vuonna 1944. Arvostelijat ylistivät hänen roolisuoritustaan Ebba Dunckertina. Eiralla toivottiin kuitenkin vielä perusteellisempaa harjaantumista näyttelemiseen.


title: Maaria Eira

text: Hänen toinen pääosansa elokuvassa "Miesmalli" (1944) sai kritiikkiä puuttuvasta näyttelijäntekniikasta, joka olisi vaatinut ”kokenutta, kaikki keinot hallitsevaa komediennea”. Kriitikot nostivat jälleen esille hänen kauneutensa sekä ”olemuksessa sivistyneen, kultivoituneen leiman”. Eräs arvostelija sanoi Eiran suoriutuvan roolistaan ”valmennukseensa nähden joustavasti, paikoin ilmeikkäästikin”. Hänen puhettaan pidettiin yleisesti vielä heikohkona. Eiran elokuvaura jatkui vielä kahdessa ensi-iltaelokuvassa: "Onnelliset" (1954) ja "Mä oksalla ylimmällä" (1954).


title: Maaria Eira

text: Giglin neuvosta Maaria Eira matkusti Roomaan professori Marcantonin oppilaaksi kouluttautumaan uudelleen. Marcantonin opissa Eira oli 1950–1954, ja 1951 hän voitti Rooman oopperan ja Santa Cecilia -akatemian kansainvälisen laulukilpailun. Vuonna 1956 hän sai toisen palkinnon Roomassa pidetyssä kansainvälisessä televisiokilpailussa. Eira lauloi useissa Euroopan maissa, Yhdysvalloissa ja Italian eri näyttämöillä. Roomassa Eira asui vakituisesti vuodesta 1950 lähtien.


title: Maaria Eira

text: Vuonna 1954 Eira tutustui italialaiseen sopraanoon Toti Dal Monteen (1893–1975), joka toimi laulupedagogina. Eirasta tuli tämän maailmankuulun diivan oppilas ja oikea käsi. Vuonna 1956 Eira seurasi opettajansa mukana Moskovaan ja toimi laulutuntien aikana malliksi laulajana. Eira myös konsertoi ja esiintyi vierailijana Moskovan ja Leningradin oopperassa.


title: Maaria Eira

text: Eiran ohjelmistoon kuului Tukholman aikoina koloratuuritehtäviä, kuten Ambroise Thomas’n "Mignon"-oopperan Philine ja Charles Gounod’n "Romeon ja Julian" Julia. Myöhemmin hän siirtyi esittämään dramaattisempia tehtäviä:Maaria Eiran puoliso vuosina 1947–1952 oli ruotsalainen runoilija Lennart Hellsing. Vuodesta 1953 hän oli naimisissa italialaisen kirurgi ja professori Giovanni D’Onofrion (k. 1998) kanssa. Laulajanuransa aikana ja sen jälkeen Eira toimi oopperaohjaajana parikymmentä vuotta, 1960-luvulta 1980-luvulle.


title: Maaria Eira

text: Eira kuoli 74-vuotiaana sydänkohtaukseen Roomassa 19. kesäkuuta 1999.


title: Colin Higgins

text: Colin Higgins (28. heinäkuuta 1941 – 5. elokuuta 1988) oli yhdysvaltalainen elokuvaohjaaja, -käsikirjoittaja ja -tuottaja. Hän syntyi Uuden-Kaledonian pääkaupungissa Noumeassa australialaiselle äidille ja yhdysvaltalaiselle isälle.


title: Colin Higgins

text: Higgins jätti opintonsa Stanfordin yliopistossa alun perin kesken, mutta palasi myöhemmin ja valmistui vuonna 1967. Hän jatkoi Kalifornian yliopistoon Los Angelesiin. Hän oli vuonna 1979 ehdolla Golden Globen ja vuonna 1987 Emmy-palkinnon saajaksi.


title: Colin Higgins

text: Higgins tunnetaan muun muassa elokuvista "Harold ja Maude" (käsikirjoitus, 1971) ja "Yhdeksästä viiteen" (ohjaus, 1980). Hän kuoli AIDS:in komplikaatioihin 47-vuotiaana Beverly Hillsissä, Kaliforniassa.


title: Herschell Gordon Lewis

text: Herschell Gordon Lewis (15. kesäkuuta 1926 Pittsburgh, Pennsylvania – 26. syyskuuta 2016 Pompano Beach, Florida) oli yhdysvaltalainen elokuvaohjaaja, -käsikirjoittaja ja -tuottaja, joka teki pienen budjetin eksploitaatioelokuvia. Hän aloitti uransa seksielokuvilla mutta siirtyi väkivaltaisiin kauhuelokuviin. Lewisia pidetään splattergenren kehittäjänä, jonka ensimmäinen ja tunnetuin kauhuelokuva oli "Blood Feast" (1963).


title: Herschell Gordon Lewis

text: Elokuvauransa jälkeen Lewis palasi mainosalalle ja perusti oman mainostoimistonsa. Hän julkaisi myös joitakin mainostamista ja markkinointia käsitteleviä kirjoja.


title: Herschell Gordon Lewis

text: Herschell Gordon Lewis syntyi Pittsburghissa vuonna 1926. Hänen isänsä Emmanuel kuoli, kun Herchell oli kuusivuotias. Hän muutti tämän jälkeen äitinsä Geraldine Waldmanin mukana Chicagoon.


title: Herschell Gordon Lewis

text: Lewis valmistui maisteriksi Northwestern-yliopistosta pääaineenaan journalismi. Tämän jälkeen hän toimi hetken aikaa viestinnän opettajana Mississippin osavaltionyliopistossa ja Oklahoma Cityssä toimivan radioaseman johtajana. Lewis palasi Oklahomasta Chicagoon, missä hän toimi mainostoimisto Morlockin tekstitoimittajana ja pienen Alexander & Associates -tuotantoyhtiön mainosohjaajana.


title: Herschell Gordon Lewis

text: Lewis perusti Chicagossa Mid-Continent Films -yhtiön ja tuotti vuonna 1960 eksploitaatioelokuvan "The Prime Time", joka kertoi naisesta, joka ajautui alastonmalliksi. Elokuva muistetaan Karen Blackin ensiesiintymisenä. Seuravana vuonna Lewis ohjasi ja tuotti elokuvan "Living Venus", jonka pääosassa on Hugh Hefner -tyyppinen hahmo, joka perustaa miestenlehti Paganin.


title: Herschell Gordon Lewis

text: Tuottaja David F. Friedman otti Lewisiin yhteyttä dallasilaisesta levitysyhtiöstä ja tarjosi mahdollisuutta kuvata minkä tahansa elokuvan, jossa olisi alastomia naisia. Heidän yhteistyöstään syntyi elokuva "The Adventures of Lucky Pierre", jonka hienoisen suosion seurauksena tehtiin myös elokuvat "Daughter of the Sun" ja "Nature’s Playmates".


title: Herschell Gordon Lewis

text: Vuonna 1963 Lewis ja Friedman tekivät vielä elokuvat "Boin-n-g!" ja "Bell, Bare and Beautiful", mutta tässä vaiheessa he kokivat, että niin sanotut nudie cutie -elokuvien aiheet oli jo kaikki käsitelty. "Bell, Bare and Beautifulin" kuvausten aikana Lewis ja Friedman kehittivät elokuvasuunnitelman, jonka lähtökohta oli yksi sana: ’gore’ (suomeksi ’hurme’).


title: Herschell Gordon Lewis

text: Lewis ja Friedman käyttivät "Blood Feastin" kuvauksissa "Bell, Bare and Beautifulin" kokoonpanoa. Elokuva kertoo pitopalvelun työntekijästä Fuad Ramseksesta, joka kerää neitsyiden ruumiinosia valmistaakseen Ištar-jumalattarelle rituaaliaterian. Lewis kertoi myöhemmin haastattelussa, että Yhdysvaltain elokuvasensorit eivät olleet valmistautuneet elokuvaan, sillä kukaan ei ollut tehnyt vastaavaa väkivaltaelokuvaa eikä elokuvassa ollut alastomuutta eikä kiroilua, joista oli olemassa tarkat säädökset.


title: Herschell Gordon Lewis

text: "Blood Feast" sai tylyn vastaanoton, ja esimerkiksi Variety-lehden arvostelussa sitä kutsuttiin ”loukkaukseksi jopa lapsellisimpia ja riettaimpia katsojia kohtaan”. Elokuva keräsi lippuluukuilla kuitenkin miljoonia dollareita, ja sitä pidetään nykyään splattergenren edeltäjänä.


title: Herschell Gordon Lewis

text: Lewis jatkoi "Blood Feastin" jälkeen vastaavien väkivaltaelokuvien tekemistä. Hänen seuraavia elokuviaan olivat muun muassa "Scum of the Earth!", "Two Thousand Maniacs!", "The Gruesome Twosome" ja "The Wizard of Gore". Hän teki kuitenkin myös joitakin erilaisia elokuvia, kuten seikkailuelokuvan "Moonshine Mountain" sekä lastenelokuvat "Jimmy, the Boy Wonder" ja "The Magic Land of Mother Goose". Lewis kokeili myös muita eksploitaatioelokuvan alalajeja: "Just for the Hell of It" kertoi nuorisorikollisista, "She-Devils on Wheels" moottoripyöräjengeistä, "Suburban Roulette" parinvaihdosta ja "Something Weird" yliluonnollisista ilmiöistä.


title: Herschell Gordon Lewis

text: "The Gore Gore Girlsin" valmistuttua 1972 Lewis vetäytyi elokuva-alalta. Hän oli tajunnut, että hän oli käyttänyt loppuun pienen budjetin kauhuelokuvat. Lewis palasi mainosmaailmaan ja perusti 1975 mainostoimisto Communicompin. Hän kirjoitti myös useita kirjoja mainostamisesta ja markkinoinnista. Hänen teoksiinsa kuuluvat "The Businessman’s Guide to Advertising and Sales Promotion" (1974) ja "How to Handle Your Own Public Relations" (1977).


title: Herschell Gordon Lewis

text: Lewisin huhuttiin pitkään tekevän paluun elokuvantekoon. Lewis teki lopulta kauan odotetun hän teki jatko-osan "Blood Feastille". "Blood Feast 2: All U Can Eat" sai ensi-iltansa 2002, ja se kertoo Fuad Ramses III:sta, joka avaa isoisänsä muonituspalvelun ja joutuu Ištarin hengen valtaamaksi. Tämän jälkeen hän tuotti joitakin elokuvia ja ohjasi 2009 elokuvan "The Uh-oh Show".


title: Herschell Gordon Lewis

text: Lewis oli kolmesti naimisissa. Kaksi ensimmäistä avioliittoa päättyi eroon. Hänellä oli kaksi poikaa ja neljä tytärtä.


title: Herschell Gordon Lewis

text: Lewis kuoli vuonna 2016 kotonaan Pompano Beachissa, Floridassa.


title: Herschell Gordon Lewis

text: Lewisia pidetään useasti splatterelokuvan luojana, ja hän on inspiroinut muun muassa John Carpenteria, Wes Cravenia, John Watersia ja Quentin Tarantinoa. Lewis keskittyi kauhuelokuvissaan vastenmielisiin erikoistehosteisiin ja jätti juonen, jännityksen ja hahmonsa vähemmälle huomiolle. Hänen elokuvansa edelsivät sellaisia väkivaltaisia kauhuelokuvia, kuten "Viimeinen talo vasemmalla", "Texasin moottorisahamurhat", "Halloween – naamioiden yö", "Perjantai 13." ja "Painajainen Elm Streetillä".


title: Herschell Gordon Lewis

text: Vaikka Lewis ei ollutkaan ensimmäinen, joka teki niin sanottuja gore-elokuvia, hän toi genren ensimmäisenä yleisempään tietoisuuteen. Hänen elokuvansa eivät pelkästään olleet graafisen väkivaltaisia, vaan niiden mainoskampanjatkin pyörivät aiheen ympärillä. Häntä on kutsuttikin saavutustensa takia ”goren kummisedäksi”.


title: Herschell Gordon Lewis

text: Vaikka Lewisin pehmopornahtavat seksielokuvat ja väkivaltaiset kauhuelokuvat eivät päässeetkään perinteisiin elokuvateattereihin, niitä näytettiin yleisölle drive-in-teattereissa ympäri Yhdysvaltoja. Jokainen Lewisin pienellä budjetilla tehdyistä elokuvista tuotti lopulta voittoa.


title: Ludolph van Ceulen

text: Ludolph van Ceulen (28. tammikuuta 1540 – 31. joulukuuta 1610) oli saksalainen matemaatikko. Hänet tunnetaan parhaiten piin arvon laskemisesta 35 desimaalin tarkkuudella. Saksassa piitä kutsutiin pitkään Ludolphin numeroksi.


title: Ludolph van Ceulen

text: Ludolph van Ceulen syntyi lähes varmasti saksalaisessa Hildesheimin kaupungissa vuonna 1540. Tämä vuosiluku on kirjoitettu hänen hautaansa, mutta John Meursius kirjoittaa "Athenae Batavae" -teoksessa (1625) van Ceulenin syntyneen vuotta aiemmin. Meursius kuitenkin mainitsee myös teoksessaansa van Ceulenin kuolleen vuonna 1610 lähes 71-vuotiaana. Tämä ei sovi vuoteen 1639, joten Mersiuksen uskotaan tehneen laskuvirheen.


title: Ludolph van Ceulen

text: Van Ceulen ei saanut minkäänlaista yliopisto-opetusta, sillä hänen vanhemapnsa olivat niin köyhiä, etteivät kyenneet maksamaan poikansa opintoja. Van Ceulenin elämästä ennen vuotta 1578 ei tiedetä paljoakaan. Hän kuitenkin opetti Delftissä miekkailua ja matematiikkaa. Vuonna 1594 hän perusti Leideniin miekkailukoulun. Kuusi vuotta myöhemmin hän sai viran Prince Mauritsin perustamasta insinöörikoulusta. Viimeiset kymmenen elinvuottaansa hän opetti artimetiikkaa.


title: Ludolph van Ceulen

text: Van Ceulen tunnetaan piin likiarvon laskemisesta. Aluksi hän laski piin 20, myöhemmin 32 ja lopuksi 35 ensimmäistä desimaalia. Van Ceulenin hautaan on kaiverrettu hänen löytämät desimaalit.


title: Luettelo japanin kielen välimerkeistä

text: Tämä on luettelo välimerkeistä ja typografisista symboleista japanin kielessä. Nämä merkit eivät kuulu kana- tai kanjimerkkeihin.


title: Irja Hagfors

text: Irja Margareta Hagfors (4. marraskuuta 1905 Helsinki – 28. helmikuuta 1988 Helsinki) oli suomalainen tanssitaiteilija, koreografi ja tanssinopettaja.


title: Irja Hagfors

text: Hagfors opiskeli tanssia aluksi Suomessa Gripenberg-koulussa Maggie Gripenbergin, Alexander Saxelinin ja George Gén johdolla sekä Salminen–Naparstok-koulussa. Vuonna 1926 hän aloitti opinnot Hellerau–Laxemburg-tanssikoulussa Itävallan Laxenburgissa lähellä Wieniä ja sai sieltä tanssidiplomin vuonna 1928. Hän palasi Suomeen ja sai vuoden 1928 syksyllä tanssinopettajan toimen Helvi Salmisen tanssikoulussa. Saman vuoden marraskuussa oli hänen ensimmäinen julkinen tanssiesityksensä Suomessa. Jo seuraavana vuonna Hagfors lähti jälleen Suomesta ja työskenteli seuraavien vuosien ajan monissa eri teattereissa ja tanssiryhmissä Keski-Euroopassa, muun muassa Berliinissä ja Zürichissä. Hän kuului myös Harald Kreutzbergin ja Trudi Schoopin tunnettuihin tanssiryhmiin. Toisen maailmansodan puhjetessa hän palasi jälleen Suomeen ja toimi sen jälkeen koreografina, tanssinopettajana ja tanssikriitikkona.


title: Irja Hagfors

text: Hagfors oli yksi modernin tanssin pioneereista ja merkittävimmistä puolustajista Suomessa. Hän osallistui aktiivisesti uuden tanssin tulkintaa koskevaan julkiseen väittelyyn, näkyvimmin Tulenkantajat-lehden numeroissa 5–10 vuonna 1929, yhdessä Antti Halosen ja Raoul af Hällströmin kanssa. Hagfors tunnusti auliisti, että uutta tanssia (vapaa tanssi, ilmaisutanssi) ei voida sovittaa klassisen baletin muotteihin sen paremmin teknisesti kuin taiteellisestikaan. Mutta toisin kuin vastustajansa, hän kykeni selvästi näkemään uuden tanssin mahdollisuudet klassista balettia syvällisempään ja monipuolisempaan ilmaisuun. Tulenkantajat-lehden toimitus totesi väittelyn päätöspuheenvuorossaan ihailevasti, että Hagfors oli omassa työssään itse osoittanut esittämänsä väitteet päteviksi, joten häntä voitiin pitää tämän merkittävän kulttuuriväittelyn selkeänä voittajana.


title: Irja Hagfors

text: Hagfors perehtyi Keski-Euroopan vuosinaan myös Rudolf von Labanin liikeanalyysiin ja Saksassa syntyneeseen tanssiteatteriin, joka tuli Suomessa laajempaan tietoisuuteen vasta paljon myöhemmin, 1960- ja 1970-luvulla, pääosin Marjo Kuuselan työn tuloksena. Hagfors teki merkittävän kulttuuriteon suomentamalla Bertolt Brechtin "Teatteriteorian" (1954).


title: Irja Hagfors

text: Hagforsin isä oli Helsingissä toiminut opettaja ja kääntäjä, tohtori Edwin Hagfors, ja hänen äitinsä oli tunnettuun ruotsalaissukuun kuulunut Ulla Charlotta Marchander. Perheessä oli myös toinen tytär, Aino Elisabet Hagfors, Irja Hagforsin isosisko. Irja Hagforsin puoliso oli kirjailija ja kansanedustaja Atos Wirtanen vuodesta 1954 Wirtasen kuolemaan 1979.


title: Irja Hagfors

text: Hagforsille myönnettiin Pro Finlandia -mitali 1969.


title: Air Koryo

text: Air Koryo (, aiemmin "Chosŏn Minhang", ) on Pohjois-Korean valtion omistama lentoyhtiö. Sen pääkonttori sijaitsee Pjongjangissa. Yhtiö lentää tilauslentoja Aasiaan, Afrikkaan, Singaporeen ja Eurooppaan. Yhtiö on perustettu 1954, ja se aloitti lennot 21. syyskuuta 1955.


title: Air Koryo

text: Air Koryon suunnitelmissa on aloittaa lennot Teheraniin, ja tähtäimessä on myös laajarunkoisen Iljušin Il-96 -koneen hankinta. Yhtiöllä on lisäksi lentoja Shanghaihin sekä ympärivuotiset lennot Kuala Lumpuriin Malesiaan ja Kuwaitiin. Tammikuussa 2013 yhtiö ilmoitti saavansa laivastoonsa ensimmäisen Antonov An-148 -koneen, toinen vastaava kone toimitettiin huhtikuussa 2013. Lisäksi yhtiöllä on tilauksessa kolmas Tupolev Tu-204. Uusien konehankintojen jälkeen yhtiön laivaston keski-ikä on vain noin kymmenen vuotta.


title: Air Koryo

text: Air Koryo oli Euroopan unionissa toimintakiellossa turvallisuuspuutteidensa takia, mutta rajoituksia lievennettiin uusien Tupolev-koneiden myötä. Laivaston uusimisen myötä yhtiö aikoo mahdollisesti avata reitin Berliiniin uudestaan.


title: Air Koryo

text: Air Koryo operoi seuraavalla laivastolla 16.2.2013:


title: Sanna-Leena Perunka

text: Sanna-Leena Perunka (s. 23. syyskuuta 1976 Rovaniemi) on kilpauransa lopettanut suomalainen ampumahiihtäjä. Hän kilpaili maailmancup-tasolla vuosina 1995–2005.


title: Sanna-Leena Perunka

text: Ampumahiihtoharrastuksen vuonna 1988 aloittanut Perunka osallistui yhdeksän kertaa MM-kilpailuihin ja kerran olympialaisiin. Hochfilzenin MM-kisoissa 1998 hän saavutti pronssia joukkuekilpailussa yhdessä Mari Lampisen, Tiina Mikkolan ja Katja Holannin kanssa. Ensimmäisissä MM-kisoissaan Ruhpoldingissa 1996 Perunka oli Suomen viestijoukkueen mukana kahdeksas ja Oslossa 2000 seitsemäs. Salt Lake Cityn olympialaisissa 2002 hänen paras sijoituksensa oli takaa-ajokilpailun (7,5 + 10 km) 20. tila.


title: Sanna-Leena Perunka

text: Hanti-Mansijskin MM-kisoissa 2003 Perunka oli sprintissä (7,5 km) kahdeksas, yhteislähtökilpailussa (12,5 km) kymmenes, normaalimatkalla (15 km) kahdestoista ja takaa-ajossa kahdeskymmenes; lisäksi hän kuului kuudenneksi sijoittuneeseen Suomen viestijoukkueeseen. Seuraavana talvena hän sijoittui 19:nneksi Oberhofin MM-kisojen sprinttikilpailussa.


title: Sanna-Leena Perunka

text: Kaudella 2002–2003 Perunka sijoittui kolmanneksi maailmancupin takaa-ajokilpailussa Östersundissa. Samalla kaudella hän oli cupin loppupisteissä viidestoista. Uransa aikana hän sijoittui maailmancupin osakilpailuissa kuudesti kymmenen parhaan joukkoon.


title: Sanna-Leena Perunka

text: Kaudella 2009–2010 Perunka toimi valmentajana Suomen ampumahiihtomaajoukkueessa. Aikaisemmin hän on toiminut nuorten MM-ryhmän valmentajana. Syksystä 2014 alkaen Perunka on toiminut Yle Urheilun ampumahiihdon asiantuntijana.


title: Sanna-Leena Perunka

text: Perunka opiskeli kasvatustieteitä Lapin yliopistossa ja valmistui luokanopettajaksi vuonna 2010 ja urheilutoimittajaksi Laajasalon opistosta.


title: Britannian avoin golfturnaus

text: Britannian avoin golfturnaus (The Open Championship, British Open) on vuosittain Britanniassa pelattava miesten golf-turnaus. Se on vanhin neljästä miesten golfin major-turnauksesta. Ensimmäisen kerran se pelattiin vuonna 1860.


title: Britannian avoin golfturnaus

text: Ensimmäinen Britannian avoin golfturnaus pelattiin 17. lokakuuta 1860 Prestwick Golf Clubilla, Skotlannissa. Kisan voitti Willie Park Sr., joka ylsi voittajaksi vielä myöhemmin kolme kertaa. Ensimmäiset vuosikymmenet pelattiin Skotlannissa, kunnes vuonna 1894 pelattiin ensimmäisen kerran Englannin puolella, Royal St. George’sin kentällä, Sandwichissa, Kentissä.


title: Britannian avoin golfturnaus

text: Kisan ensimmäinen ulkomaalainen voittaja oli ranskalainen Arnaud Massy vuonna 1907. Yhdysvaltalaiset hallitsivat kisaa ensimmäisen kerran 1920-luvulla: ensimmäinen amerikkalainen voittaja oli Britanniassa syntynyt Jock Hutchison vuonna 1921 ja ensimmäinen Yhdysvalloissa syntynyt voittaja Walter Hagen vuonna 1922. Ensimmäinen afrikkalainen voittaja oli vuoden 1949 ykkönen, eteläafrikkalainen Bobby Locke, ensimmäinen oseanialainen voittaja Australian Peter Thomson vuonna 1954 ja ensimmäinen eteläamerikkalainen voittaja Argentiinan Roberto DeVicenzo vuonna 1967.


title: Britannian avoin golfturnaus

text: Eniten voittoja, kuusi kappaletta, on kerännyt Harry Vardon vuosina 1896–1914. Viiteen voittoon ovat yltäneet James Braid (1901–1910), John H. Taylor (1894–1913), Peter Thomson (1954–1965) ja Tom Watson (1975–1983).


title: Britannian avoin golfturnaus

text: Suurin voittomarginaali on kolmannesta Openista vuodelta 1862, jolloin Vanha Tom Morris voitti 13 lyönnillä. Vuodesta 1900 alkaen pelatuissa turnauksissa suurin voittomarginaali on ollut 8 lyöntiä, jonka ovat saavuttaneet J.H. Taylor (1900, 1913), James Braid (1908) ja Tiger Woods (2000).


title: Britannian avoin golfturnaus

text: Kilpailun parhaan lyöntituloksen 264 pelasi Henrik Stenson Royal Troon Golf Clubin kentällä vuonna 2016. Häntä ennen ennätystä piti hallussaan Greg Norman 267 lyönnillä vuodelta 1993. Stensonin voittotulos on myös paras tulos suhteutettuna pariin (-20). Vuonna 2000 Tiger Woodsin tulos oli -19. Paras kierrostulos on 62, jonka eteläafrikkalainen Branden Grace teki kolmannella kierroksella vuonna 2017. Aiemman ennätyksen, 63 lyöntiä, oli tehnyt kymmenen pelaajaa, viimeksi Henrik Stenson ja Phil Mickelson vuonna 2016; Mickelson sekä Rory McIlroy vuonna 2010 ovat ainoat, jotka ovat tehneet tämän tuloksen avauskierroksella, ja neljännellä kierroksella tuloksen 63 ovat pelanneet Jodie Mudd vuonna 1991, Payne Stewart vuonna 1993 ja Stenson vuonna 2016.


title: Britannian avoin golfturnaus

text: Kilpailun vanhin voittaja on Vanha Tom Morris joka oli 46 vuoden ikäinen voittaessaan Openin neljännen kerran vuonna 1867. Vastaavasti nuorin voittaja on hänen poikansa Nuori Tom Morris, joka oli 17 vuoden ikäinen voittaessaan ensimmäisen Openinsa vuonna 1868. Useimmin turnauksessa on pelannut Gary Player, 46 kertaa.


title: Britannian avoin golfturnaus

text: = Voitto uusintarei'illä


title: Sirkka Kokkonen

text: Sirkka Kyllikki Kokkonen (26. joulukuuta 1912 – 25. kesäkuuta 1981) oli suomalainen näyttelijä.


title: Sirkka Kokkonen

text: Kokkonen näytteli muun muassa Turun Kesäteatterissa 1955 Ilmari Kiannon teokseen pohjautuvassa näytelmässä "Ryysyrannan Jooseppi", 1954 Joel Lehtosen "Putkinotkossa" ja Kuopion kaupunginteatterissa.


title: Sirkka Kokkonen

text: Kokkoselle myönnettiin Pro Finlandia -mitali 1969.


title: Karl Ansas

text: Karl Arthur Ansas (4. helmikuuta 1894 Helsinki – 3. huhtikuuta 1918 Tampere) oli mekaanikko ja jääkärivaravääpeli. Hänen vanhempansa olivat vanhempi verhoilija Karl Gerhard Ansas ja Ida Sofia Nyholm.


title: Karl Ansas

text: Karl Arthur Ansas kävi kansakoulun ja hankki autoasentajan koulutuksen, jossa tehtävässä hän toimikin Helsingissä.


title: Karl Ansas

text: Karl Arthur Ansas liittyi vapaaehtoisena saksassa jääkärikoulutusta antavaan jääkäripataljoona 27:ään 26. heinäkuuta 1916. Tullessaan Saksaan hän liittyi pataljoonan täydennysjoukkoon ja myöhemmin 6. lokakuuta 1916 hänet siirrettiin pataljoonan 1. komppaniaan. Hän osallistui ensimmäiseen maailmansotaan Saksan itärintamalla taistellen Riianlahdella ja Aa-joella. Suomeen (Vaasaan) hän palasi pääjoukon mukana 25. helmikuuta 1918. Ansas kaatui Tampereen valtauksessa valkoisen armeijan 2. jääkärirykmentin 6. jääkäripataljoonan 1. komppaniassa, jossa hän menehtyi sydämeensä kohdistuneeseen vihollisen laukaukseen. Kuollessaan hän oli naimaton ja kirjoilla Helsingin eteläisessä ruotsalaisessa seurakunnassa. Hänet on haudattu Malmin hautausmaahan.


title: Ravnedalen

text: Ravnedalen on suosittu puistoalue Grimin kaupunginosassa Kristiansandissa Norjassa, josta lähtee retkeilyreitti Baneheian virkistysalueelle. Puiston istutukset sisältävät harvinaisia puu- ja kasvilajeja.


title: Ravnedalen

text: Ravnedalissa käy usein linja-autolasteittain matkailijoita ja esimerkiksi lastentarha- ja koululaisryhmiä. Puistossa on myös säännöllisesti konsertteja, hengellisiä ulkoilmatilaisuuksia ja muita tapahtumia. Ravnedalenin lavalla esiintyy kesäisin pääosin erilaiset norjalaiset esiintyjät, mutta myös joskus ulkomaiset esiintyjät kuten Katie Melua, Kim Larsen ja Jethro Tull ovat vierailleet puiston lavalla. Puistossa sijaitsee kesäkaudella avoinna oleva kahvila-ravintola.


title: Ravnedalen

text: 1860-luvulle saakka alue oli soinen ja tunnettiin nimellä Grimsmoen. Sinne oli sijoitettu 1 200 sotilaan varuskunta. Maanomistajan sanottua irti vuokrasopimuksen armeijan kanssa sotilasparakit siirtyivät Gimlemoenin alueelle. Kenraali Oscar Wergeland toimi aktiivisesti alueen suojelemisen puolesta, kun alueelle ehdotettiin rakennettavaksi muun muassa ampumarataa.


title: Ravnedalen

text: Vuonna 1872 Kristiansandin kaupunkiyhdistys Byselskabet anoi Christiansands Sparebankilta avustusta alueen kunnostamiseen, ja vuosina 1874–1878 puistoa rakensivat neljä vuotta hyvin poikkeuksellisesti paikallinen aliupseerikoulun sotilaat. Suo muuttui puistoksi, johon oli rakennettu lampia, kävelyteitä ja lukuisia istutuksia. Puistossa on edelleen eräs Norjan suurimmista kuusista, joka istutettiin 1875. Kahvilarakennuksessa on aikoinaan asunut muun muassa alueen puutarhuri suurine perheineen. Puistossa on aikoinaan ollut myös apinoita häkeissä sekä riikinkukkoja.


title: Ravnedalen

text: Kenraali Wergelandin kuoltua 19. elokuuta 1895 runoilija Vilhelm Krag teki hänelle muistorunon, jossa hänet mainitaan Ravnedalenin perustajana.


title: Ravnedalen

text: Puiston 50 m korkea pystysuora kiviseinämä on viime aikoihin asti houkutellut kalliokiipeilijöitä. Toiminta on kuitenkin lopetettu, jotta puistossa olevien vierailijoiden päälle ei putoaisi kiipeilijöiden tavaroita.


title: Topi Lehtipuu

text: Topi Valtteri Lehtipuu (s. 24. maaliskuuta 1971 Brisbane, Australia) on suomalainen, Pariisissa asuva oopperalaulaja, äänialaltaan tenori.


title: Topi Lehtipuu

text: Lehtipuu valmistui Sibelius-Akatemian musiikkikasvatuslinjalta musiikin maisteriksi pääaineenaan kuoronjohto. Hän on saanut laulunopetusta muiden muassa Howard Crookilta, Peter Lindroosilta ja Irina Gavrilovicilta.


title: Topi Lehtipuu

text: Lehtipuu on johtanut useita kuoroja kuten Suomen Laulua ja Hämäläis-Osakunnan Laulajia sekä opettanut sovitusta Sibelius-Akatemiassa. Hän on dubannut piirroselokuvia ja tuottanut niiden musiikkia. Hän on myös aikoinaan laulanut ja soittanut viulua progerockyhtyeessä Höyry-kone (1994–1997) sekä gospelyhtyeessä Jakaranda. Topi Lehtipuu on laulanut lähes 50 virttä Yleisradion ja kirkon yhteisessä nykyvirsikirjan äänityshankkeessa (2001–2005).


title: Topi Lehtipuu

text: Topi Lehtipuu nousi 2000-luvulla nopeasti kansainvälisesti merkittäväksi barokkimusiikin ja Mozartin oopperoiden tenoriksi. Hänen ohjelmistoonsa kuuluu sekä vanhaa että uutta musiikkia, oratorioita ja kantaatteja Bachista Monteverdiin, Einojuhani Rautavaaran "Vigilia" sekä muun muassa Arnold Schönbergin ja Arvo Pärtin teoksia. Hän on laulanut lukuisissa ooppera- ja barokkimusiikkilevytyksissä.


title: Topi Lehtipuu

text: Lehtipuu oli Joroisten Musiikkipäivien taiteellinen johtaja vuosina 2004-2010. Turun musiikkijuhlien taiteellisena johtajana hän on toiminut vuosina 2010-2015. Lehtipuu aloittaa 1.10.2015 Helsingin juhlaviikkojen toiminnanjohtajana.


title: Topi Lehtipuu

text: Lehtipuun ensimmäinen oopperarooli oli 1999 Mozartin "Taikahuilun" Tamino Pariisin Théâtre des Champs-Elysées'ssä ja sitä seuranneella Atelier Lyrique de Tourcoing -ryhmän kiertueella eri puolilla Ranskaa. Savonlinnan oopperajuhlilla Lehtipuu esiintyi vuosina 2000 ja 2002. Suomen kansallisoopperan debyytti oli syyskaudella 2002 "Cosi fan tutten" Ferrando. Vuonna 2004 Lehtipuu lauloi oopperarooleja jo Berliinin valtionoopperassa sekä Pariisin Chatelét-oopperassa ja vuonna 2006 Salzburgin musiikkijuhlilla ja Glyndebournen festivaaleilla.


title: Topi Lehtipuu

text: Toukokuussa 2007 hän teki Espanjan Bilbaossa "Taikahuilun" Taminon roolin ja marraskuussa "Don Giovannin" Don Ottavion roolin Ranskan Toulousessa. Vuoden 2007 Helsingin juhlaviikkojen konsertissa "Helsingin Barokkiorkesteri, Höbarth & Lehtipuu" hän esitti mm. Georg Friedrich Händelin ja Johann Sebastian Bachin musiikkia. Vuoden 2009 Salzburgin musiikkijuhlilla Lehtipuu lauloi taas Ferrandona, ja keväällä 2012 Suomen kansallisoopperassa Pelléaksen roolin Claude Debussyn Pelléas ja Melisande -oopperassa.


title: Michael DiSalle

text: Michael DiSalle (6. tammikuuta 1908 – 14. syyskuuta 1981) oli yhdysvaltalainen demokraattipoliitikko.


title: Michael DiSalle

text: DiSalle valittiin Ohion osavaltion edustajainhuoneeseen vuonna 1937 ja Toledon pormestarina hän toimi vuosina 1948–1950. Hän oli ehdolla senaattiin vuosina 1950 ja 1952, mutta ei tullut valituksi. Hän toimi Ohion kuvernöörinä vuosina 1959–1963


title: Mari Lampinen (ampumahiihtäjä)

text: Mari Lampinen (s. 11. syyskuuta 1971 Lahti) on kilpauransa lopettanut suomalainen ampumahiihtäjä.


title: Mari Lampinen (ampumahiihtäjä)

text: Lampinen aloitti ampumahiihdon harrastamisen vuonna 1981 ja kilpaili kansainvälisellä tasolla vuosina 1992–1999. Hän osallistui kolme kertaa olympialaisiin ja kuudesti MM-kilpailuihin.


title: Mari Lampinen (ampumahiihtäjä)

text: Lampinen kuului Albertvillen olympialaisissa 1992 Suomen viestijoukkueeseen, joka sijoittui viidenneksi. Lillehammerin olympialaisissa 1994 hän oli sprintissä (7,5 km) kuudestoista, Anterselvan MM-kisoissa 1995 samassa lajissa viidestoista ja normaalimatkalla (15 km) seitsemästoista sekä Ruhpoldingissa 1996 viestijoukkueen mukana kahdeksas.


title: Mari Lampinen (ampumahiihtäjä)

text: Lampinen sijoittui Naganon olympialaisissa 1998 sprinttikilpailussa kahdeksanneksi. Samana vuonna Hochfilzenissä käydyssä joukkuekilpailun (7,5 km) MM-kilpailussa hän kuului Suomen pronssijoukkueeseen Katja Holannin, Tiina Mikkolan ja Sanna-Leena Perungan kanssa. Kultaa voitti Venäjä ennen Norjaa. Pokljukassa käydyssä takaa-ajon MM-kilpailussa Lampinen oli samana vuonna kahdeksastoista.


title: Mari Lampinen (ampumahiihtäjä)

text: Lampinen sijoittui maailmancupin kokonaispisteissä yhdeksänneksi kaudella 1994–1995 ja viidenneksitoista kaudella 1992–1993. Osakilpailuissa hän oli parhaimmillaan kolmas sprinttikilpailuissa Oberhofissa kaudella 1994–1995 ja Östersundissa kaudella 1995–1996. Hän sijoittui maailmancupissa kaikkiaan 12 kertaa kymmenen parhaan joukkoon.


title: SAXS

text: SAXS () eli pienkulmaröntgensironta on materiaalitieteen tutkimusmenetelmä, jolla saadaan tietoa materiaalien rakenteesta nanometrien kokoluokassa. Menetelmä perustuu tutkittavan näytteen röntgensäteilyn sirontakuvion tulkintaan ja se antaa siten epäsuorasti tietoa näytteen rakenteesta. SAXS-mentelmällä voidaan selvittää muun muassa proteiinien tai muiden hiukkasten muoto liuoksessa, aineiden nanorakenne ja erilaisten materiaalien fraktaalidimensio, kunhan tutkittavat rakenteet tai hiukkaset ovat suuruusluokaltaan 1 – 100 nm.


title: SAXS

text: Pienkulmaröntgensironnassa röntgensäde tunkeutuu tutkittavaan näytteeseen, vuorovaikuttaa näytteen elektronien kanssa ja siroaa elastisesti eli ilman että säteen energia vähenee sirontaprosessissa. Menetelmä perustuu säteiden sirontaan hyvin pieniin kulmiin alkuperäiseen säteen suuntaan verrattuna, joten siitä etuliike "pienkulma". Sirontakulma on kääntäen verrannollinen sirottavan rakenteen kokoon.


title: Thomas J. Herbert

text: Thomas James Herbert (28. lokakuuta 1894 – 26. lokakuuta 1974) oli yhdysvaltalainen republikaanipoliitikko.


title: Thomas J. Herbert

text: Herbert toimi Ohion osavaltion oikeusministerinä vuosina 1939–1945. Hän toimi Ohion kuvernöörinä vuosina 1947–1949 ja tuomarina Ohion korkeimmassa oikeudessa vuosina 1957–1963.


title: S-tog

text: S-tog on Kööpenhaminan seudun paikallisjunajärjestelmä, jota ylläpitää Tanskan valtiollinen rautatieyhtiö DSB. Se aloitti toimintansa vuonna 1934. Nykyisin järjestelmässä on 7 linjaa, 85 asemaa ja 240 000 käyttäjää päivässä.


title: S-tog

text: Järjestelmää täydentää metro sekä laaja bussilinjasto. Kaikissa kolmessa käy sama lippu, vaikka ne ovat eri liikennöitsijän alaisia. Useimmat seudun bussiasemat sijaitsevat lähellä S-tog -asemaa.


title: S-tog

text: Käytössä olevat junat ovat 8-vaunuisia Alstomin ja Siemensin valmistamia, mutta käytössä on myös joitakin nelivaunuisia yksiköitä. 8-vaunuisten yksiköiden pituus on 168 metriä. Vanha vuosina 1967–1978 ja 1985–1986 valmistettu kalusto poistettiin käytöstä tammikuussa 2007. Uudemman kaluston vaunut ovat lyhyempiä kuin normaalit ja niissä on telit vain vaunun toisessa päässä seuraavaan vaunuun kiinnitettynä. Uusien junien huippunopeus on 120 km/h.


title: Robert Green

text: Robert Paul Green (s. 18. tammikuuta 1980 Chertsey, Englanti, Britannia) on englantilainen jalkapalloilija, pelipaikaltaan maalivahti, joka tällä hetkellä pelaa Englannin Valioliigassa ja edustaa Chelseaa.


title: Robert Green

text: Urallaan Green on edustanut myös Norwich Cityä ja West Ham Unitedia. Green teki vapaana pelaajana QPR:n kanssa kahden vuoden sopimuksen kesällä 2012.


title: Robert Green

text: Green on pelannut myös Englannin maajoukkueessa. Ensi ottelunsa hän pelasi Kolumbiaa vastaan toukokuussa 2005. Hän pelasi vuoden 2010 MM-kilpailuissa Englannin ensimmäisessä ottelussa Yhdysvaltoja vastaan mutta päästi käsiensä kautta taakseen Clint Dempseyn helposti torjuttavalta vaikuttavan laukauksen, jolla Yhdysvallat nousi ottelussa tasapeliin. Englannin muissa otteluissa Green istui vaihtopenkillä.


title: Heart Full of Fire

text: Heart Full of Fire on suomalaisen AOR-yhtyeen Brother Firetriben toukokuussa 2008 julkaistu toinen studioalbumi. Levyltä julkaistiin maaliskuussa single ”Runaways”. Albumin nimikappaleella vierailee laulajana Anette Olzon.


title: Heart Full of Fire

text: "Heart Full of Fire" nousi julkaisuviikollaan Suomen virallisen albumilistan sijalle 6.


title: Heart Full of Fire

text: Kaikki kappaleet säveltänyt ja sanoittanut Brother Firetribe.


title: Andrew L. Harris

text: Andrew Lintner Harris (17. marraskuuta 1835 – 13. syyskuuta 1915) oli yhdysvaltalainen poliitikko, joka toimi uransa aikana Ohion kuvernöörinä.


title: Andrew L. Harris

text: Harris osallistui Yhdysvaltain sisällissotaan pohjoisvaltioitten puolella. Hän istui Ohion osavaltion senaatissa vuosina 1866–1870. Hänet valittiin Ohion varakuvernööriksi vuosina 1892 ja 1894. Ohion kuvernöörinä hän toimi 1906–1909.


title: Bill Mazeroski

text: William Stanley "Bill" Mazeroski (s. 5. syyskuuta 1936) on yhdysvaltalainen entinen baseballpelaaja.


title: Bill Mazeroski

text: Mazeroski syntyi Wheelingissä, Länsi-Virginiassa. Hän pelasi ensimmäisen MLB-ottelunsa 7. heinäkuuta 1956 ja viimeisensä 4. lokakuuta 1972. Hän vietti koko ammattilaisuransa Pittsburgh Piratesissa.


title: Bill Mazeroski

text: Mazeroski oli toinen pesämies. Hän oli All Star -pelaajana seitsemään otteeseen ja voitti kahdeksan National Leaguen Gold Glovea sekä vuoden 1960 Babe Ruth Awardin. Hänet valittiin Baseball Hall of Fameen vuonna 2001.


title: Tiina Mikkola

text: Tiina Mikkola (s. 28. maaliskuuta 1972 Kotka) on kilpauransa lopettanut suomalainen ampumahiihtäjä, joukkuekilpailun MM-pronssimitalisti.


title: Tiina Mikkola

text: Ampumahiihtoharrastuksen jo pikkutyttönä vuonna 1980 aloittanut Mikkola kilpaili maailmancup-tasolla vuosina 1996–1998 ja osallistui MM-kilpailuihin vuosina 1997–1998. Hän kuului joukkuekilpailun MM-pronssia Hochfilzenissä 1998 voittaneeseen Suomen joukkueeseen yhdessä Mari Lampisen, Katja Holannin ja Sanna-Leena Perungan kanssa; kultaa voitti Venäjä ennen Norjaa.


title: Tiina Mikkola

text: Mikkolan paras henkilökohtainen arvokisasaavutus oli sprinttikilpailun (7,5 km) 27. sija Brezno-Osrblien MM-kilpailuissa 1997. Maailmancupissa hän oli parhaimmillaan 20. normaalimatkalla Anterselvassa kaudella 1997–1998.


title: Dick Williams

text: Richard Hirschfeld "Dick" Williams (7. toukokuuta 1929 – 7. heinäkuuta 2011) oli yhdysvaltalainen baseballtähti. Aktiivisten pelivuosiensa (1951–1964) jälkeen hän jatkoi uraansa valmentajana ja joukkueenjohtajana.


title: Dick Williams

text: Williams oli pelaajana joukkueissa Brooklyn Dodgers (1951–1954; 1956), Baltimore Orioles (1956–1957; 1958; 1961–1962), Cleveland Indians (1957), Kansas City Athletics (1959–1960) ja Boston Red Sox (1963–1964).


title: Dick Williams

text: 3. joulukuuta 2007 "veteraanien komitea" valitsi Williamsin otettavaksi Baseball Hall of Fameen 27. heinäkuuta 2008.


title: UPO Kodinkoneet

text: UPO Kodinkoneet, viralliselta nimeltään AM Kodinkoneet Oy, on Gorenjelle kuuluva kodinkonemerkki. AM Kodinkoneet Oy:n pääkonttori sijaitsee Helsingissä.


title: UPO Kodinkoneet

text: Alkujaan UPO oli Askon omistama lahtelainen kodinkoneiden valmistaja, mutta se myytiin vuonna 2000 italialaiselle Antonio Merloni -konsernille, ja yhtiön uudeksi nimeksi tuli AM Kodinkoneet Oy. Sen osti slovenialainen Gorenje.


title: UPO Kodinkoneet

text: Asko Kodinkone Oy valmisti Lahdessa viimeiset Upo, Asko ja Cylinda -merkkiset liedet vuoden 2012 kesäkuussa. Saman vuoden tammikuussa päättyneiden yt-neuvotteluiden tuloksena maailmanlaajuinen kodinkonejätti Gorenje ilmoitti sulkevansa Lahden liesitehtaan ja siirtävänsä tuotannon Tšekin Mora Moraviassa sijaitsevalle tehtaalleen.


title: UPO Kodinkoneet

text: Lahdessa valmistettiin myös mankeleita. Viimeiset suomalaiset mankelit valmistuivat elokuussa 2012. Mankelien tuotanto myytiin ruotsalaiselle kodinkonevalmistajalle ja mankelit valmistetaan Ruotsissa alihankintana Gorenje d.d:lle.


title: UPO Kodinkoneet

text: Upon vapaasti seisovia lattialiesiä valmistetaan Tšekissä Mora Moravian tehtaalla sekä Sloveniassa Velenjessä. Samoilta tehtailta valmistuvat myös saman brändin erillisuunit. Korkeat jääkaapit, jääpakastinkaapit, pakastinkaapit, viileäkaapit sekä jääviileäkaapit tuotetaan Sloveniassa sekä Turkissa. Matalat pakastimet ja jääkaapit valmistutetaan Kiinassa.


title: UPO Kodinkoneet

text: Ruotsissa aiemmin Asko-Cylindan pesukonetehtaalla valmistetut korkeanluokan astianpesukoneet, kuivausrummut sekä edestätäytettävät pesukoneet valmistetaan Gorenjen tehtailla Sloveniassa. Gorenje siirsi koko Ruotsin tehtaan tuotannon Sloveniaan vuonna 2013.


title: Johnny Pesky

text: John(ny) Michael Pesky (s. 27. syyskuuta 1919 – 13. elokuuta 2012) oli yhdysvaltalainen baseballpelaaja (shortti ja kolmas pesämies), jonka ammattilaisura kattoi vuodet 1942–1954. Hänen joukkueinaan olivat Boston Red Sox (1942–1952), Detroit Tigers (1952–1954) ja Washington Senators (1954).


title: Johnny Pesky

text: Pesky valittiin kerran All Star -pelaajaksi. Hän kuuluu Oregon Sports Hall of Fameen Oregonin Portlandissa.


title: Johnny Pesky

text: Pesky pelasi viimeisen ammattilaisottelunsa Washington Senatorsissa 24. syyskuuta 1954. Hän kuitenkin jatkoi uraansa valmentajana ja on myöhemmin toiminut esimerkiksi Boston Red Soxin joukkueenjohtajana.


title: Johnny Pesky

text: Hän kuoli 92-vuotiaana saattokodissa Danversissa, Massachusettsissa.


title: Eddie Kasko

text: Edward Michael ”Eddie” Kasko (s. 27. kesäkuuta 1932) on yhdysvaltalainen baseballpelaaja. Hän oli Major League Baseball -tason shorttina ja kolmantena pesämiehenä vuosina 1957–1966.


title: Eddie Kasko

text: Kasko syntyi Lindenissä, New Jerseyssä. Hänen joukkueinaan olivat St. Louis Cardinals (1957–1958), Cincinnati Reds (1959–1963), Houston Astros (1964–1965) ja Boston Red Sox (1966).


title: Eddie Kasko

text: Kasko pelasi viimeisen MLB-ottelunsa Boston Red Soxissa 10. syyskuuta 1966. Hän toimi vuosina 1970–1973 Soxin joukkueenjohtajana.


title: Jerry Coleman

text:
Gerald Francis ”Jerry” Coleman (14. syyskuuta 1924 San José, Kalifornia – 5. tammikuuta 2014) oli yhdysvaltalainen baseballpelaaja (toinen pesämies).
Coleman pelasi ensimmäisen MLB-ottelunsa 20. huhtikuuta 1949 ja viimeisensä 29. syyskuuta 1957. Hänen joukkueenaan oli koko ammattilaisuran ajan New York Yankees.


title: Jerry Coleman

text: Coleman valittiin vuonna 1950 All Star -joukkueeseen, ja hän oli saman vuoden Babe Ruth Awardin voittaja. Hän palveli Yhdysvaltain merijalkaväen lentäjänä Korean sodassa ja jo ennen baseballuraansa toisessa maailmansodassa.


title: Jerry Coleman

text: Coleman toimi peliuralta vetäytymisensä jälkeen selostajana, jonka ominaisuudessa hän voitti vuonna 2005 Ford C. Frick Awardin. Hän toimi vuonna 1980 San Diego Padresin joukkueenjohtajana.


title: Dusty Rhodes (baseballpelaaja)

text: James Lamar ”Dusty” Rhodes (13. toukokuuta 1927 – 17. kesäkuuta 2009) oli yhdysvaltalainen baseballpelaaja. Hän pelasi ammattimaisesti vuosina 1952–1957 ja 1959 joukkueenaan koko kyseisen ajan San Francisco Giants. Hän voitti vuoden 1954 Babe Ruth Awardin.


title: Dusty Rhodes (baseballpelaaja)

text: Rhodesilla on kreikkalaisia juuria.


title: Dusty Rhodes

text: Virgil Riley Runnels, Jr. eli ”The American Dream” Dusty Rhodes (12. lokakuuta 1945 – 11. kesäkuuta 2015) oli yhdysvaltalainen showpainija. Hän syntyi Austinissa Teksasissa ja aloitti uransa vuonna 1968. Vuonna 2007 hänet nimitettiin WWE Hall of Fameen. Rhodesin tunnisti yleensä kaksivärisestä käsisiteestä.


title: Dusty Rhodes

text: Dusty Rhodes on Cody Rhodesin ja Dustin Rhodesin eli "Goldustin" isä.


title: Johnny Podres

text: Johnny Joseph Podres (30. syyskuuta 1932 – 13. tammikuuta 2008) oli yhdysvaltalainen baseballpelaaja (syöttäjä). "Sports Illustrated" -lehti nimitti hänet "Vuoden urheilijaksi" 1955.


title: Johnny Podres

text: Podres pelasi ensimmäisen MLB-ottelunsa 7. huhtikuuta 1953 ja viimeisensä 21. kesäkuuta 1969. Hänen joukkueinaan olivat Los Angeles Dodgers (1953–1966), Detroit Tigers (1966–1967) ja San Diego Padres (1969).


title: Johnny Podres

text: Podres oli kolmesti All-Star-joukkueessa (1958, 1960, 1962). Hän oli World Series MVP (1955), National Leaguen ERA Champion (1957) ja Babe Ruth Awardin saaja (1955). Hän kuoli 75-vuotiaana sairaalassa, jossa oli ollut hoidettavana sydän- ja munuaisvaivojen sekä jalan infektion takia.


title: Don Larsen

text: Donald James ”Don” Larsen (s. 7. elokuuta 1929) on yhdysvaltalainen baseballsyöttäjä. Hän pelasi ensimmäisen Major League Baseball -pelinsä St. Louis Brownsissa 18. huhtikuuta 1953 ja viimeisensä Chicago Cubsissa 7. heinäkuuta 1967.


title: Don Larsen

text: Larsen syötti 8. lokakuuta 1956 World Seriesissä niin kutsutun "perfect gamen". Kyseisessä ottelussa hän pelasi New York Yankeesissa Brooklyn Dodgersia vastaan.


title: Don Larsen

text: Larsen oli vuoden 1956 World Series MVP, ja hän voitti samana vuonna Babe Ruth Awardin.


title: Ralph Terry

text: Ralph Willard Terry (s. 9. tammikuuta 1936) on yhdysvaltalainen baseballsyöttäjä ja golfaaja. Hän pelasi edellä mainittua Major League -tasolla vuosina 1956–1967.


title: Ralph Terry

text: Terry pelasi pisimmän ajan New York Yankeesissa (1956–1957, 1959–1964). Muina joukkueina olivat Kansas City Athletics (1957–1959, 1966), Cleveland Indians (1965) ja New York Mets (1966–1967).


title: Ralph Terry

text: Terry voitti vuoden 1962 Babe Ruth Awardin. Hän on baseballuransa jälkeen pelannut ammattitasolla golfia, joskaan ei siinä ole saavuttanut baseballvuosiin verrattavaa menestystä.


title: Jon Stephenson von Tetzchner

text: Jon Stephenson von Tetzchner (s. 29. elokuuta 1967 Reykjavík, Islanti) on Opera Softwaren toimitusjohtaja. Hän ja Geir Ivarsøy kuuluivat tutkimusryhmään norjalaisessa Telenor-konsernissa, jossa he kehittivät selainohjelma MultiTorg Operan. Telenor hylkäsi projektin, mutta Geir ja von Tetzchner saivat oikeudet ohjelmaan ja perustivat itse yhtiön jatkaen samalla ohjelman kehittelyä. Internet-selaimen, joka tunnetaan nykyään nimellä Opera, suosio on kasvanut, ja Opera Software on kasvanut yli 600 työntekijään sen jälkeen, kun se muutti nykyiseen paikkaansa Osloon.


title: Jon Stephenson von Tetzchner

text: Torstaina 21. huhtikuuta 2005 von Tetzchner ilmoitti, että jos selaimen uutta versiota Opera 8 ladattaisiin miljoona kertaa neljän päivän aikana, hän uisi Atlantin valtameren yli Norjasta Yhdysvaltoihin. Latausmäärä ylittyi, ja Opera Software ilmoitti, että von Tetzchner aikoo pitää sanansa. Operan Internet-sivuilla kuitenkin ilmoitettiin myöhemmin, että uintiyritys oli epäonnistunut nopeasti ja hauskasti.


title: Jon Stephenson von Tetzchner

text: Von Tetzchner on perustanut Vivaldi Technologies yrityksen, joka kehittää Vivaldi verkkoselainta.


title: He-Man: Defender of Grayskull

text: Masters of the Universe – He-Man: Defender of Grayskull on vuoden 2005 helmikuussa julkaistu videopeli PlayStation 2:lle. Se on samalla ensimmäinen PlayStation 2 alustalle julkaistu He-Man-peli, jonka kehittäjänä toimi Savage Entertainment.


title: He-Man: Defender of Grayskull

text: He-Man on löytänyt tiensä käärmevuorelle löytääkseen Skeletorin, joka puolestaan on hyökännyt salaa harmaakallo linnaan ja iskenyt Velhottaren tajuttomaksi. He-Man menettää voimansa ja muuttuu takaisin Adamiksi. Sillä välin käärmevuorta vartioimaan jäänyt Tri-Klops vie tajuttoman Adamin vankilaan. Adamin herättyä vankilasta Velhotar ottaa häneen yhteyttä ja kertoo Skeletorin hyökänneen harmaakallo linnaan. Velhotar antaa hieman voimistaan Adamille, jotta tämä voi muuttua takaisin He-Maniksi ja pelastaa harmaakallo linna Skeletorilta. He-Man onnistuu pakenemaan vankilasta ja aloittaa matkansa kohti linnaa, jossa Velhotar yrittää pidätellä voimillaan Skeletoria pääsemästä linnan sisällä sijaitsevan voimanlähteen käsiksi.


title: Jerry West

text: Jerry Alan West (s. 28. toukokuuta 1938 Chelyan, Länsi-Virginia) on yhdysvaltalainen kilpauransa päättänyt koripalloilija. Hän pelasi koko NBA-uransa ajan (1960–1974) Los Angeles Lakersissa.


title: Jerry West

text: West kuului Rooman kesäolympialaisissa 1960 kultaa voittaneeseen Yhdysvaltain joukkueeseen. Hän oli jo aiemmin pelannut kultamitalilla palkitussa koripallojoukkueessa vuoden 1959 Pan-Amerikan kisoissa.


title: Jerry West

text: NBA:ssa West voitti ainoan mestaruutensa vuonna 1972. Hänet valittiin loppuotteluiden arvokkaimmaksi pelaajaksi vuonna 1969, mutta tuolloin Lakers hävisi seitsemännessä loppuottelussa Boston Celticsille kahdella pisteellä. West on NBA:n historian ainoa hävinneestä joukkueesta valittu pelaaja. Runkosarjan korikuninkuuden West voitti kaudella 1969/1970 saatuaan ottelukohtaiseksi keskiarvokseen 31,2 pistettä. Koko urallaan hän teki 25 192 pistettä eli keskimäärin 27,0 pistettä yhdessä ottelussa.


title: Jerry West

text: West toimi koripalloilijanuransa jälkeen valmentajana. Hän on kuulunut Basketball Hall of Fameen vuodesta 1980, ja hänet valittiin vuonna 1996 yhdeksi NBA:n historian viidestäkymmenestä suurimmasta pelaajasta.


title: Philippe Gilbert

text: Philippe Gilbert (s. 5. heinäkuuta 1982 Verviers) on belgialainen maantiepyöräilijä, joka on edustanut kaudesta 2017 lähtien Quick-Step Floors / Deceuninck–Quick-Step -tallia. Hän on kilpaillut ammattilaisurallaan myös Française des Jeux -joukkueessa 2003–2008, Omega Pharma-Lotto -tallissa 2009–2011 ja BMC Racing Teamissa 2012–2016.


title: Philippe Gilbert

text: Gilbert tunnetaan klassikkokilpailujen erikoismiehenä. Hän voitti Pariisi–Tours-ajon vuosina 2008 ja 2009. Vuonna 2008 hän voitti kilpailun oltuaan loppukirissä paras viiden ajajan kärkiryhmästä ja vuonna 2009 oltuaan paras kolmen ajajan kärkiryhmästä. Syksyllä 2009 hän voitti myös Lombardian ympäriajon kukistettuaan loppukirissä irtiottokumppaninsa Samuel Sanchezin. Seuraavana vuonna hän voitti Amstel Gold Racen sekä uudelleen Lombardian ympäriajon pudotettuaan irtiottokumppaninsa Michele Scarponin viimeisessä nousussa. Vuonna 2011 hän voitti jälleen Amstel Gold Racen kukistettuaan Joaquim Rodríguezin kilpailun päättäneessä Caubergin nousussa. Muutamaa päivää myöhemmin hän voitti La Flèche Wallonne -klassikon karattuaan Mur du Hyun lopunousussa selvään voittoon. Seuraavana sunnuntaina hän voitti Liège–Bastogne–Liègen kukistettuaan loppukirissä Fränk ja Andy Schleckin. Häntä ennen kaikki kolme Ardennien klassikkoa oli samana vuonna voittanut vain Davide Rebellin. Hän voitti Amstel Gold Racen kolmannen kerran 2014 karattuaan irtiottoon Caubergin nousussa kolme kilometriä ennen maalia. Hän voitti 55 kilometrin sooloajon jälkeen Flanderin ympäriajon 2017; toiseksi sijoittunut Greg Van Avermaet hävisi 29 sekuntia. Hän voitti 2017 Amstel Gold Racen neljännen kerran kukistettuaan loppukirissä irtiottokumppaninsa Michał Kwiatkowskin.


title: Philippe Gilbert

text: Gllbert on voittanut lisäksi Clásica de San Sebastiánin 2011, Omloop Het Volk -ajon vuosina 2006 ja 2008, Belgian maantie- ja aikaajomestaruuden 2011 sekä Pekingin ympäriajon 2014. Italian ympäriajossa 2009 hän voitti 20. etapin karattuaan irtiottoon 2,7 kilometrin loppunousussa. Espanjan ympäriajossa 2010 hän voitti niin ikään nousuun päättyneen kolmannen etapin. Hän voitti myös kilpailun 19. osuuden. Ranskan ympäriajossa 2011 hän voitti ensimmäisen etapin. Espanjan ympäriajossa 2012 hän voitti yhdeksännen ja 19. etapin. Saman vuoden MM-kilpailuissa Limburgissa hän voitti maantieajon maailmanmestaruuden karattuaan kärkiryhmästä Caubergin nousussa. Italian ympäriajossa 2015 hän voitti 12. ja 18. etapin.


title: Philippe Gilbert

text: Gilbert voitti UCI World Tourin kokonaiskilpailun 2011. Hänet valittiin Belgian vuoden miesurheilijaksi 2009, 2010 ja 2011.